text:
Tur hende stima su kachó i preferibel lo e ke un imitashon (clone) di su kachó stimá pa por sea akaso su kachó mester muri. Pasobra atmití numa, un kachó mas dushi ku esun di bo no ta eksistí tòg?
Èm sigur ku si…
Pa esun esaki ta un motibu pa kuminsá ku un nèshi di kachó. Pa e otro pasobra el a enamorá di un tipo di rasa di kachó. Pa otro pasobra nan ta pensa di gana hopi sèn di tal forma. Serka un otro pasobra el a sosodé sin ku e por a yuda òf den un otro kaso pasobra un kachó muhé ta haña yu pa loko. Tin bia un sterilisashon ta muchu karu pa hende paga.
Tin hopi pensamentu ku no ta kuadra ku realidat rondó di sterilisashon di kachónan sea machu òf muhé. Hopi hende no ke laga sterilisá nan kachónan machu pasobra nan tin miedu ku e kachó ta pèrdè su abilidat di vigilá i hombresa. E mester di saku di webu, un machu sin su webunan no ta un machu. Serka kachó muhé ainda bo ta tende hende ta bisa ku nan mester haña maske ta un bia yu pasobra esaki ta salú pa nan…Otro no ke kita nan kachó e plaser di tene relashon. Mi mes semper tin ku hari pa e pensamentunan aki pasobra esakinan ta pensamentu salí for di punto di bista di hende. Pa e motibu ei mi ta skirbi e kos aki, no pa mi palabra e bentaha i desbentahanan di sterilisashon, sino mas pa papia di e pensamentunan eróneo aki.
Pa un bestia e relashon ta un simpel echo pa e prokreá, no ta bin nada manera sinti dushi aserka. Puramente plamamentu di su sorto sin niun klase di karisia. Un akto ku tin ku kumpli kuné pasobra e tefi ta pidi machu. Bo e yega di mira un kachó machu i muhé tene relashon djis pa plaser? No e akto ta tuma lugá solamente pasobra e kachó muhé ta fèrtil durante un periodo ku e ta pidi machu. Ke men e plaser ku nos ta papia di dje nos ta skrap for di e lista, bon? E lokual ku si ta hunga un echo ta ku kachónan ku tin hopi relashon ku diferente otro kachó por haña malesa venériko ku e por infektá otro kachó kuné. Un malesa ku ta duna tumor na su partinan íntimo.
No, no su sakunan di webu…Testosterón i Estrógeno ta importante pa hopi kos. Pa kresementu, desaroyo, prokreashon etc. Etc. Si ta esaki ta algu ku bo no ke stòp sin mas mi por imaginá mi. Pero esei no ta lokual ku ta importante pa mayoria hende. Mayoria hende, anto e ora ei mi ta papia prinsipalmente di hende hòmber, ta papia tokante ku e tin sakunan di webu òf no…sobra nan no ta haña masha interesante…Pero dushi hòmbernan nunka mi no a mira un kachó machu ta wak den direkshon di su operashon kaminda su kosnan tabata ta i sintié ménos machu pasobra e no tin su sakunan di webu mas. Nada di reakshon manera WTF unda mi sakunan di webu a keda, nada di e kosnan aki…Despues di e operashon e machunan ta kontinuá gewon ku nan bida manera nada no a sosodé. Esaki tambe nos por skrap for di e lista.
E kachónan muhé no ta sinti nan mas òf ménos muhé si nan a yega di haña yu òf no anto e kos aki no ta hasi nan mas salú tampoko. Pa nos hende muhénan tampoko e no ta hasi diferensia pa nos salú òf kurpa si nos a yega di haña yu. E ta algu ku ta sosodé ku nan…nada mas ni nada ménos. Otro kos ku nos por skrap kita di e lista, oké!
Awor e último, e funshon di vigilansia, nos a skirbi kaba tokante di esaki den e kapítulo di un bon kachó di vigilansia. Tin asina tantu faktor ku ta hunga un papel pa hasi un kachó di vigilansia un bon kachó di vigilansia, testosteron ta hunga un papel masha chikí den esaki. Un porsentahe asina chikí ku si bo kumpli ku e sobra kondishonnan bo por neglishá esaki.
Nos tin un problema di mentalidat, un problema ku surplus, un problema komunitario i un problema ku bienestar di bestia esaki ta kondusí lamentablemente na un PRO pa sterilisashon trempan. Den e kaso aki, mi ta bisa, mas lihé mas mihó. Ora bo kachó tin mas o ménos 6 luna i ora bo pushi tin 3 luna laga sterilisá nan, ta algu ku lo mi apoyá. Esaki ta nifiká promé ku “sin bo por yuda bo tin nèshi” por sosodé.
Kòrsou, Aruba, Boneiru, St. Maarten, Sürnam i probablemente sobra di e teranan den Karibe lo tin un surplus di kachó (i pushi) ku konsekuensia ku e kayanan ta yen ku bestianan ku ta biba riba kaya i konsekuentemente sufrimentu serio bou di e bestianan. Bo tambe ta duna bo aporte di e manera aki na esaki i bo tambe ta responsabel p’e situashon aki.
Di mes esaki no ta konta pa hende ku tin bestia (no)sterilisá ku ta sòru pa 100% ku nan bestianan di kas no por prokreá. Ke men hendenan ku ta sòru pa nan kachónan no por sali for di kura i bin kas na estado òf ku ta bai saka tur kachó muhé den besindario na estado. I ku ta sòru pa otro kachó no por drenta kura pa sòru tòg ketu ketu pa e traha yu. Solamente si bo karga bo responsabilidat 100000% den esaki lo bo no tende nos keha. E or’ei pa loke ta trata ami, lo mi bisa bo mes mester sa kiko bo ta hasi i lo bo a balansa bon e bentahanan i desbentahanan…Si bo no por òf no ke hasi esaki…tambe ta bon pero karga bo responsabilidat sí.
E ta zona manera ta mucha chikí mi ta atendé kuné no…mi sa, no ta e intenshon, mi diskulpa pa esei adelantá…Pero esaki ta bin dor di e otro banda di e medaya…Kada un nèshi ku bin aserka ta hasi e problema mas grandi. Algu ku si bo no ta tantu okupá kuné, probablemente lo bo no ni ripara. Pero laga nos traha un sirkulo simpel pa bo komprondé mi mihó i ku kisas lo pone bo skohe pa no laga bo dushi traha yu.
1 kachó muhé di dèk ta sòru pa un promedio di 8- 10 yu -> 1 òf 2 yu bo mes ta keda kuné. -> ba sobra 6-8 -> bo bisiñanan lo ke i kisas (si bo tin suerte) 1 òf 2 i bo subrino tambe ke kisas 1. -> ba sobra 4-6… kiko awor? Lo bo keda ku nan banda di e 1 òf 2 ku bo a skohe pa keda kuné kaba?
Esunnan aki hende ta benta hopi bia den mondi. I kiko awor?
Algun ta muri un morto kruel. Muri di hamber, set i dehidratashon no ta algu masha humano. Apesar di esei tur e bestia mortonan tur kaminda bentá no ta algu ku ta tantu salú pa e higiena di sobra komunidat.
Algun lo keda hañá/salbá nèt na ora dor di otro hende, pero e hendenan ei tin gastunan haltu di veterinario i hopi prekupashon pa duna nan un bon kas. No ta algu masha nèchi bo por bisa, pa hasi bo problema un problema di otro. Pasobra pa bo haña un bon kas ta algu masha difísil, manera bo mes a ripara. Fundashonnan i asil ta yen yen i nan tin gastunan haltu pa mantené i kuida e bestianan. Mayoria ta funshoná a base di donashon òf un supsidio chikí i no tin masha sèn pa lora kuné. I bo sa kiko? Nan no por atendé ku e kantidat di bestia ku ta entrega serka nan. Ke men kachónan/pushinan adulto ta wòrdu nengá. Pero e doño ke sali for di nan i ta pone nan riba kaya…Yupi ainda mas yu di bestia kachó/pushi i mas bestia di kaya..
Algun ta sobrebibí a desaster di keda benta den mondi pero nan ta hiba un bida difísil riba kaya. Nan no tin akseso na kuminda i kos di bebe i…bo ta rei e kaba…nan tambe ta sòru pa bin mas yu. Kada un mitar aña 8- 10 yu kada un. Úniko diferensia ta ku e yunan den nan totalidat ta biba riba kaya ku tambe ora ta asina leu lo sòru pa mas yu i asina e gota di bo ei a para bira un mancha masha grandi ku ta sigui plama. Si tin mas hende ku a hasi meskos ku bo wak rondó di bo i bo ta wak e konsekuensia. Riba kada huki di kada kaya bo ta mira kachó di kaya. E kalkulashon pa Kòrsou ta ku tin mas o ménos 60.000 bestia riba kaya, esaki ta un kantidat haltu pa un lugá relativamente chikí.
Manera bo por lesa, un problema grandi, serio..Nos tur huntu mester hasi algu kontra di e problema aki pa yega na un solushon. Nos tur huntu, pasobra esun si i e otro no, no tin masha sentido. E ta keda algu sin sentido hiba awa laman. Traha e sita pa sterilisá bo bestia serka un veterinario. Bo tin mas ku un bestia i bo no tin sèn pa hasi algu? Sterilisá e bestianan muhé i mantené i sòru pa e machunan no por sali for di bo kura. Si bo no tin sèn pa sterilisá e muhénan, tuma kontakto ku “Stichting Dierenhulp (Curaçao i Bonaire) òf mèldu bo mes na un proyekto di sterilisashon (Aruba, Sürnam, St. Maarten) den bo besindario. Kada un aria tin un proyekto ku regularidat ku lo por yuda bo. Si esaki no ta e kaso, sòru e ora ei pa e bestianan no por prokrea dor di mantené nan den kura i mantené esnan ku no ta pertenesé na bo pafó. Sòru pa bo sera e tefinan ku ta buska machu paden pasobra e machunan por ta masha inventivo pa yega serka e muhé den kura. Anto nada di e kosnan moli moli nan ei no, wak pa bo bai serio kontra di esaki manera hende fuerte ta hasi. 😉
Hasié si!
©Rescueracao, translation Denice Bezemer. Find us @ Facebook


c: text/html

text:
Ainda nos ta den e gara di e efecto nan di pandemia y su consequencia pa nos salud, nos economia y hasta den cierto aspecto di nos libertad nan. Aruba mescos cu e resto di mundo ta cosechando e fruta nan di decision nan tuma na 2020 y 2021.
Loke nos por a siña di realidad nan di 2020 y 2021 ta cu den tempo dificil bon liderasgo to essential! Ora mi papia di Liderasgo mi ta referi na Lider nan cu ta inspira y uni un pueblo pa un causa comun (bienstar general). Lidernan cu character, transparente, cu conviccion y cu semper ta pone interes di pueblo na prome lugar. Individuo nan cu ta ta stima hende y ta pone interest general prome cu interes propio of interest di partido.
Simpelmente bisa Aruba mester di Lider cu ta stima y balora su pueblo. Un representante cu realmente lo representa pueblo y protecha e interest di pueblo.
Mi ta conciente cu e reto nan nos dilanti ta compleho y cu decision nan cu mester wordo tuma no ta decision nan facil. Persey ta importante pa tin liderasgo competente cu ta cumpli cu e criteria ariba mencion.
Pueblo ban uni y demanda liderasgo berdadero na 2022 cu lo por rescata Aruba for di e gara nan di engaño, desapunto y falta di direccion.
Mi compromiso cu mi pueblo na 2022 ta pa sigui traha na bienestar di e pueblo di Aruba. Traha den transparencia y claridad pa asina hunto cu pueblo nos por yega na mihor solucion.
Decision nan cu mi tuma lo wordo tuma cu integridad, transparencia, sentido comun y cu reverencia pa Dios y cu amor pa e bienestar di e pueblo.
Finalmente mi kier desea henter Pueblo di Aruba un 2022 yena cu Speransa

robotstxt: allowed

filter: keep


text:
DPL ta ofrece su servicio di registracion “online” pa esnan cu ta busca trabao!
Departamento di Progreso Laboral (DPL) su meta principal ta pa informa, guia y yuda nos localnan subi nos Mercado laboral. Pa e motibo aki DPL ta dispone di un maneho caminda cu nos localnan tin tur preferencia pa por haya un trabao. Den esaki DPL ta fungi como un puente entre e buscador y dunadornan di trabao y ta ofrece nan su servicionan di intermediacion laboral. Esaki ta nifica cu DPL ta mantene contacto cu ambos grupo pa asina monitoria y facilita e procedura nan di solicitud. DPL su servicionan di intermediacion laboral ta unicamente pa esnan cu no tin mester di un permiso pa por traha na Aruba. E servicionan aki semper a sosode pa medio di bishitanan personal, pues e buscador di trabao mester a presenta na DPL pa por registra su mes den e “databank” y e dunador nan di trabao mester a entrega nan vacaturanan personalmente pa asina DPL por a haci intermediacion y e asina yama “matching” den nos grupo di localnan disponibel.
COVID – 19
Durante di e periodo di COVID – 19, DPL a sa di haci e adaptacionnan necesario pa por continua cu su servicionan di registracion di buscadornan di trabao. DPL ta ofrece e servicio di registracion pa buscamento di trabao pero unicamente online riba e website: www.dpl.aw ta click riba registracion y yena tur informacion y finalmente por upload un CV cual sigur lo yuda DPL pa “match” bo persona mas mihor posibel. Manera ta conoci durante di e periodo aki di crisis hopi dunador nan di trabao a haya nan mes obliga di manda empleado nan cas y/of cera nan portanan.
Esaki ta pone cu nos tin un grupo mas grandi di personanan cu eventualmente lo cuminsa busca un otro trabao.
Normal nobo
Gobierno di Aruba a inicia caba cu e proceso di e asina yama normal nobo caminda cu poco poco a cuminsa habri sectornan laboral, ta habriendo fronteranan etc. Pa e motibo aki tambe DPL a cuminsa di awor caba cu e registracion di esnan cu no tin un trabao of esnan cu a perde nan trabao durante COVID – 19. Ta pidi e gruponan aki pa haci uzo di e registracion online pa asina yuda DPL tin un mihor bista di e situacion real y tambe pa DPL por cuminsa cu e proceso di aloca e gruponan aki bek na trabao na momento cu mas vacaturanan wordo habri. Na e momento nan aki ainda DPL ta den e fase di ricibi vacaturanan di dunadornan di trabao cu a cuminsa habri bek. Buscadornan di trabao cu haci uzo di e registracion online lo wordo yama despues asina cu DPL tin vacaturanan disponibel y cuminsa atende cu publico. Ta pidi tur dunador di trabao cu tin mester di mas personal pa tuma contacto cu DPL y comparti nan vacaturanan pa asina hunto nos logra crea e progreso cu nos hendenan merece!


text:
KRALENDIJK – Djadumingu atardi despues di un pal’i awa ku a yobe, Radio Live99.9 FM a haña yamada di algun habitante di Kaya Den Tera na Antriol Pabou di un situashon a-higieniko i no tolerabel. E habitantenan a splika ku nan ta pasando den un situashon desagradabel despues ku awa a yobe. Nan a referí na e stashon di Kloaka ku tin nèt pabou di e pòmp di gasolin na Kaya Den Tera. Pa un motibu òf otro por a konstatá ku un awa sushi koló shinishi i ku un holó stinki tabata basha for di e tanki riba e pida seritu ku tin den kurá di e stashon di Kloaka. Riba e pida seritu tin un pòmp instalá. E awa aki tabata kore i brua den e awa ku a yobe, pasa riba kaminda i bai para den kurá di habitantenan den e kaya. “Nos no por habri porta di kas paso tin un holó desagradabel ku por hasi nos malu. Aparte di holó stinki ku mester soportá tur dia, awor asta awa sushi ta basha’fo i bin para den nos kurá. Nos no por komprondé kon gobièrnu a aprobá pa konstruí un stashon di awa sushi di Kloaka mei mei di kasnan i negoshi. Ta di spera ku miembronan di Konseho Insular por hasi pregunta tokante e situashon aki. Algun aña kaba nos tin ta soportá ku tur e konsekuensia ku esaki por tin pa nos salú”, e habitantenan a konta.
Radio Live99.9 FM entretanto a pone WEB NV ku ta manehá a stashon di Kloaka na altura di e situashon ku a surgi. Trahadónan a keda di bai wak kiko a bai robes ku a pone e awa sushi di Kloaka a yena te basha’fo.


text:
What’s On: e funcionalidad mas nobo riba IPTV
Pa un tempo caba SETAR a introduci e servicio di IPTV pa clientenan cu por ricibi esaki. E sistema di IPTV ta mehora e cobertura di Wi-Fi na cas y tambe ta cambia e experiencia di wak television, cu un user interface completamente nobo, moderno y interactivo.
SETAR ta trahando duro pa cambia tur su clientenan di Cable Digital pa IPTV y ta cambiando clientenan pa e sistema nobo di bario pa bario. Nos enfoke ta pa keda mehora e calidad di nos servicio di television y Internet y brinda e cliente locual e ta desea.
Pa e clientenan cu tin IPTV caba, SETAR ta anuncia un funcionalidad nobo riba e menu cu ta yama What’s On. Clientenan cu un pakete di IPTV Extended Basic of cu un pakete mas halto lo ricibi acceso na e beneficio nobo aki. Clientenan di IPTV ta conoci caba cu e beneficionan di VOD, START Over y Recordings. Y awor What’s On ta bin acerca.
Cu What’s On e cliente tin acceso na un archivo amplio cu diferente programacionan cu ta pasa durante dia na television. Si bo a perde un programacion, bo por bay busc’e bek den e archivo aki y cuminsa wak e programacion for di comienso. What’s On ta mantene bo na altura di kico ta pasando riba e diferente canalnan durante dia of siman. E archivo ta categorisa den Deporte, Noticia, Musica, Cultura y mucho mas, cual ta haci’e mas facil pa e cliente nabega den e menu di contenido. Nos ta invita tur cliente cu tin e servicio di IPTV na cas pa ‘check it out’.
SETAR tin como meta pa cambia hopi mas cliente e aña aki pa IPTV p’asina tur cliente por experiencia e ultimo den tecnologia di television.


text:
Notisia di polis di djárason 3 di ougùstùs te ku djabièrnè 5 di ougùstùs 2022
Kralendijk - Kiebro den kas Riba djabièrnè 5 di ougùstùs a drenta keho di kiebro den un kas situá na Kaya Inca. Entre 7 or di anochi di djaweps 4 di ougùstùs i djabièrnè 5 di ougùstùs 4.15 or di mardugá, deskonosínan a kibra drenta e kas i a bai ku entre otro un oloshi i un armbant di oro. Ta investigando e kaso.
Aksidente entre outo i skuter
Den oranan di anochi riba djaweps 4 di ougùstùs sentral di polis a risibí notifikashon tokante un aksidente entre un outo i un skuter riba Kaya Grandi. Shofùr di e outo a deklará ku e tabata koriendo den direkshon di Playa, i no a mira e skuter, ku tabata para pa kita na su man robes, na tempu i bai dal den dje. Ambulans a transportá shofùr di e skuter pa hospital pa tratamentu médiko.
Kiebro na Crown Ridge
Riba djárason 3 di ougùstùs a drenta keho di kiebro den un kas situá na Crown Ridge na Sabadeco. Entre 6.15 or di atardi i 8 or di anochi, deskonosínan a forsa un bentana di e kas pa a drenta i a bai ku entre otro un lèptòp di marka Lenovo, un telefòn selular di marka Motorola, un iPad, un ‘headphone’ di marka Bose, un pòtmòni ku vários tarheta, vários joya, un oloshi di marka Tag Heuer i un Apple Mac ku su kargadó. E kaso ta bou di investigashon.


text:
Minister di Cultura Xiomara Maduro tabata presente na Centro di Bario Brazil pa e evento cultural organisa pa Fundacion Chico Harms y Fundacion Bernadina Grovell relaciona cu Celebracion di Dia di Brazil.
Minister Maduro den su discurso ta gradici ambos fundacion cu ta traha duro pa keda presenta e bunita shownan y e paradanan cultural cu lo tuma luga riba 4 di september.
E mandatario a haci un invitacion na un y tur pa presencia y participa den e parada. Durante e acto di coronacion di e reinanan cultural, Minister di Cultura a corona Pilar Cultural sra. Zenovia Wever.


text:
WILLEMSTAD.-E sistema nobo ku SOAW a desaroyá ta hustamente e sistema pa solushoná problemanan ku e karchi sosial tabata duna. For di momentu ku a bira konosí ku supermerkadonan lo stòp di tuma e karchi sosial esaki a kousa basta preokupashon serka esnan ku ta den nesesidat i ku ta hasi uso di e karchi aki.
Minister Ruthmilda Larmonie-Cecilia ta kontentu ku su Sekretario General Etienne van der Horst a desaroyá un sistema nobo, esaki ta enserá ku ta stòp di usa e karchi sosial i lo bai rekargá e karchi di banko di klientenan di ònderstant. Esnan ku no ta hañando ònderstant lo risibi un karchi banko kua nan por usa pa hasi kompra di nan nesesidatnan.
Minister Larmonie-Cecilia a indiká ku for di tempu ku a introdusí e sistema di karchi sosial e tabatin problema ku esei pasobra e ta haña ku ta stigmatisá esnan den nesesidat. Pues e sistema nobo ku SG a presentá ta atendé ku e problema aki. E otro punto problemátiko ku tabatin ta ku supermerkadonan tin problema ku nan no ta haña nan sèn lihé manera tabata sosodé tempu ku Krus Kora tabata kordiná e yudansa ku plaka di gobièrnu di Ulanda. Awor ku e sistema nobo esnan ku ta bini na remarke ta haña e sèn riba nan karchi di banko i ku esei nan por hasi kompra na tur supermerkado i mini market rònt Kòrsou. Di e forma ei ta promove kompetensia tambe, asina sra. Larmonie-Cecilia a indiká. Mas detaye den edishon di EXTRA.


text:
ORANJESTAD – Despues di 5 dia di tratamento di presupuesto di pais Aruba, Parlamento di Aruba a aproba presupuesto 2022 di pais Aruba. Cu un total di 11 voto pro y 10 contra, e ley a pasa y awor gobierno por sigui goberna cu fondonan aloca. Manera custumber, tabatin varios mocion entrega pa tur partido (43 na tur), di cual p.e. pa partido MEP so tabatin 21. Entre e mocionan cu mas a hala atencion ta e mocionnan di desconfiansa contra ministernan Evelyn Wever Croes y Glenbert Croes, y e mocion pa constipia un ley cu ta evita cu den futuro personanan cu ta sospechoso di ley, por forma parti di Parlamento. Esaki ta un ley basa riba e situacion actual unda cu tin un parlamentario pa partido AVP cu ta un sospechoso di un caso penal, pero cu por forma parti di Parlamento, pasobra ainda no tabatin sentencia riba e caso.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
WILLEMSTAD – Kontinuando ku e investigashon den e kaso Magnus, outoridat nan hudisial a pasa over na detenshon di C.S.P. nase na Kòrsou di 31 aña di edat, sospechá di envolvimentu den e kaso di asesinato di sr. Helmin Wiels.
Kontinuando ku e investigashon, mas lat den dia e tim investigativo, bou di guia di un wes komisario, a tene un entrada hudisial na un adrès den e area di Koral Specht. Na e adrès a pone beslag riba entre otro telefòn i laptop.
Na e momentu nan aki no ta posibel pa duna mas detaye relashoná ku e entrada i detenshon.


text:
Serbia
Servia (na servio: Cpбиja, Srbija), ofisialmente Republika di Servia (Peпyблиka Cpбиja, Republika Srbija), ta un Estado di sur ost di Oropa, na e region den Balkan. E tin frontera ku Hungria, Rumania, Bulgaria, Nort Macedonia, Albania, Montenegro, Bosnia Herzogovina y Kroatia. Servia ta konsidera Kosovo komo un parti integral di Servia. E kapital ta Belgrado, ku te 1990 tabata tambe e kapital di Yugoslavia. Prome ku e desintegrashon di Yugoslavia Servia tabata un di e seis repúblika ku huntu tabata forma Yugoslavia.


text:
Nos no ta limitá i desgustá ku Dios solamente ora nos ta buska pa hasi kosnan “ékstraórdinario” p’E.
Nos no por ta sirbidó pa kosnan grandi so, pero útil den e kosnan mas komún.
Nos mester rekordá ku 30 aña, Señor Hesus a ofresé Su mes, siendo un hende meskos ku kualkier otro den e Nazaret chiki. Kemen E la aseptá e boluntat di Tata siendo “un” “yu” anónimo di Maria i Hose, “un” karpinté i “un” modesto habitante di kampo, te ora ku E la manifestá klaramente komo e Mesias.
Wél, mi ta kere ku nos Dios ta apartá Su sirbidónan i ta atmirá nan ora ku nan no ta ignorá ningun tarea di Su obra.


text:
PAPENDAL – E asosiashon di Atletismo Hulandes a anunsiá ku nan a kuminsá ku preparashonnan pa nan ekiponan di relevo 4×100 i 4×400 meter ku mira pa e kampionato Europeo di Atletismo i tambe e kampionato Mundial di Relevo.
Komo preparashon pa e kampionato Mundial di Relevo na Bahamas, dia 24 i 25 di mei próksimo, shete velosista a sali pa kampamentu di entrenamentu na Daytona Beach, Florida awe. Un siman despues e velosistanan ta biaha pa Clermont, Florida kaminda Churandy Martina ta residensia.
E selekshon tentativo pa relevo 4×100 maskulino ta konsistí di: Churandy Martina, Brian Mariano, Liemarvin Bonevacia, Hensley Paulina, Jerrel Feller, Joren Tromp, Giovanni Codrington, Wouter Brus i Patrick van Luijk.
Liemarvin Bonevacia ta forma parti tambe di e pre-selekshon di relevo 4×400 meter.


text:
Importancia di tur actividad ta pa na final yega hunto pa e celebracion principal, cu lo ta e celebracion religioso na misa, cu lo ta momento pa refleha, trece animo bek den cuerpo policial, ta local David Leer a remarca na actividad di Korpsviering.
Ademas di actividad na Vaderpiet, poco mas atardi a yega Centro di Bario Brazil caminda e siguiente actividad a tuma luga. E biaha aki tabata Mens Erger Je Niet hunga live. Un ambiente sumamente agradabel entre team presente pa asina bringa te final pa gana e wega aki.
Pa e actividad aki a presenta un team di staf y leiding di cuerpo policial pa duna bataya grandi contra demas team. Leer ta satisfecho te awo con tur cos a cana, mirando cu esaki ta su prome biaha como presidente. Ta gradici e sosten grandi cu e ricibi y ta spera cu pa futuro cada korspviering lo bira unicamente miho.


text:
Den e discurso di Gobernador en conexion cu Apertura di Aña Parlamentario Nobo e la duna atencion special na e consumidor. Gobernador a enfatisa cu economia ta toca nos tur y cu p’esey desaroyo economico mester aporta na calidad di bida di nos tur como ciudadano. El a sigui indica cu pa e motibo aki mester tin debido atencion pa mehora y proteha derechonan di consumidor.
Gobierno di Aruba lo institui Aruba Fair Trade Authority cu lo mester aporta na un clima di competencia husto, cu lo desemboca den mihor calidad di servicio, calidad di producto y prijs mas husto pa e consumidor. Algo cu mirando e situacion actual na Aruba y rond mundo, sigur ta sumamente necesario y importante. Den e aña parlamentario tras di lomba, despues di hopi aña di problematica di fiansa y interes excesivo, Parlamento a aproba e ley cu ta regla e credito di consumidor. Manera treci padilanti pa Gobernador actualmente e ley ta den implementacion unda ta bay crea tambe un sistema di registracion di credito. Banda di esaki pa proteha e consumidor a lansa un campaña di Educacion Financiero pa yuda finansas den hogarnan. Pa asisti den esaki lo fortifica e departamentonan concerni pa ta e voz y defensor di e derechonan di e consumidor.
E problemtica di finansas ta uno grandi den nos famianan. Pesey mes mi ta aplaudi e campaña aki. Nos mester sigui traha pa fortalece e fundeshi di nos famianan. Haci esaki mas fuerte y solido. Sigur den e situacion di reto continuo aki nos mester sigui enfoca riba nos famianan y un calidad di bida digno pa cada un di nan.


text:
KRANSHI SERÁ DJAMARS 13 DI SÈPTÈMBER 2022
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
KRANSHI SERÁ DJAMARS 13 DI SÈPTÈMBER 2022
PUBLIKÁ RIBA 13 SÈPTÈMBER 2022
WILLEMSTAD – Riba 13 di sèptèmber 2022, Departamentu di Asuntunan Públiko (Kranshi) ta será relashoná ku problemanan tékniko ku nan ta enkontra.
Pa personanan ku tin sita na Kranshi awe, djamars dia 13, ta skùif bai djasabra 24 di sèptèmber 2022 na e mesun orario. Ta trata aki di sitanan pa saka pasport, sédula, kambia reibeweis òf regla aktanan.
Èksamennan di reibeweis ta sigui normal na Departamento di Reibeweis na Sta. Rosa.


text:
Hofi Cas Cora ganadó di Premio Komersiante Briante 2017 di Maduro & Curiel’s Bank.
Hofi Cas Cora ganadó di Premio Komersiante Briante 2017 di Maduro & Curiel’s Bank.
WILLEMSTAD – Maduro & Curiel’s Bank a rekonosé Hofi Cas Cora komo ganadó di Premio Komersiante Briante 2017 na un resepshon ku resientemente a tuma lugá na Plasa Jojo Correa durante Punda Thursday Vibes. Premio Komersiante Briante ta un premio ku MCB ta otorgá tur aña na un persona, organisashon òf instituto ku na nos opinion a hasi algu ekstraordinario na benefisio di e sektor di Empresa Chikí òf na un empresa ku a sobresalí na Kòrsou. Komersiante Briante ta nòmber di e símbolo ku ta identifiká Maduro & Curiel’s Bank su Departamentu di Empresa Chikí (Small Business Banking). E símbolo ta un pòpchi ku tin un pera di lus riba su kabes i ta ilustrá e empresario chikí ku ta aserká Bo Banko Amigu ku su idea briante pa su negoshi. Maduro & Curiel’s Bank su Departamentu di Empresa Chikí ta bai e “extra mile “ pa yuda kristalisá e idea aki.
Ku Premio Komersiante Briante, Bo Banko Amigu ta sigui stimulá i tambe konsientisá otronan pa sigui ku nan esfuerso pa e sektor tan importante aki pa nos ekonomia, e sektor di Empresa Chikí. Un komishon di e departamentu di Empresa Chikí di MCB ta hasi investigashon i ta determiná e nominadonan for di kua ta nombra un ganadó apsoluto.
Nominadonan pa Premio Komersiante Briante 2017 ta:
• David Corsen Cakes
• YDK (Yu di Kòrsou)
• Hofi Cas Cora
• De Wind Imaging/ Tula taught me
• Fresku Daily Magazine & Daily.com
• Twizt
• Kuki Monster
• Bar.ber
E ganadó apsoluto di Premio Komersiante Briante 2017 a resultá Hofi Cas Cora di propietarionan Femi Meaux i Joshua Peiliker.
Hofi Cas Cora ta un restorant ku ta usa e konsepto “Farm-To-Table” ku ta nifiká ku tur plato i snèks ku wòrdu sirbí di e restorant tin ingredientenan ku ta bini for di nan propio plantashon. Nan menú ta wòrdu kambiá sigun nan kosechá e ingredientenan den nan kurá. Banda di stimulá pa kome i biba salú, Hofi Cas Cora ta ofresé lès di Yoga pa asina bo kurpa por rekonektá ku naturalesa.
Banda di e trofeo prestigioso di Komersiante Briante Hofi Cas Cora a risibí un premio na balor di NAf. 5.000,-. Ku e premio aki MCB ta duna un empuhe pa Hofi Cas Cora tambe por sigui riba desaroyonan di kome i biba salú i alabes konsientisá otronan pa sigui ku nan esfuerso pa e sektor di Empresa Chikí.
Maduro & Curiel’s Bank ta felisitá tur e nominadonan i Hofi Cas Cora, ganadó di Premio Komersiante Briante 2017. Ku e premio aki di Premio Komersiante Briante Bo Banko Amigu ta ilustrá i enfatisá e importansia di e sektor empresarial pa desaroyo di ekonomia di nos dushi Kòrsou. E sektor aki ta e wes’i lomba di nos ekonomia i MCB ta enkurashá un i tur pa sigui sostené e sektor di Empresa Chikí. Danki tambe na un i tur ku di un òf otro forma ta hasi algu ekstraordinario pa yuda eduká, inová, guia òf sostené nos sektor di Empresa Chikí.
28 di yüni 2017


text:
Declaracion di Personal 2014 y Cobransa Preliminario 2015
SVb recien a manda pa tur compania e informacion di seguro social pa trahado, incluyendo e formulario Declaracion di personal 2014 (personeelsopgave) y Cobransa Preliminario di e contribucion di seguro di malesa y accidente (voorlopige premie-aanslag zv/ov) pa aña 2015.
Por download e personeelsopgave akinan:
personeelsopgave 2014 blad 1
personeelsopgave 2014 blad 2
(formaat A3 – dentro di poco nos lo percura pa pone un formaat A4)
Tambe lesa e carta acompaña pa e personeelsopgave akinan:
Aanbiedingsbrief
Si tin cualkier pregunta of remarka adicional por tuma contacto cu Departamento di Premieheffing na 527-2700.


text:
Casa Blanca
Seri di Herensia Kultural
E edifisio prinsipal di Casa Blanca ta marka, huntu ku La Maravilla na Scharlooweg 5 i Belvédère na L.B. Smithplein, inisio di arkitektura neoklasisista na Kòrsou. P’esei Casa Blanca ta di gran balor pa historia di nos arkitektura. Típiko pa e estilo akí ta su forma rektangular será i su simetria riba su as sentral. Murayanan di pleistu ta dun’é un toke franses. Un otro karakterístika ta e fachada sensio ku un leshi di het dòrná, ku riba dje un ‘fronton’ triangular. Parti pafó leshi profilá blanku ta distinguí kada piso i e sótano. Na e hukinan di e edifisio tin blòki di pleister den forma di djente. Un bòrdèshi na haltu riba trapi hanchu i kubrí pa un balkon riba pilá ta asentuá su forma rektangular será. A usa e estilo akí pa traha misa, stathùis, korte di hustisia, kas di shon i lanthùis. Na rant di e kurá grandi tabatin otro tipo di konstrukshon i kasita humilde. P’esei Casa Blanca ta di balor históriko kultural tambe, komo ehèmpel di e ‘bibánan den kurá’ di ántes den Otrobanda. E kurá dilanti ta será ku un muraya ku pilá hanchu i kareda di speilu. Komo e edifisio ta na un distansia reimu for di rooilijn, su elegansia ta resaltá ainda mas.
Carel Maurits Gäerste (1804-1871) tabata un persona distinguí i pudiente. Su tata David tabata entre otro ‘districtmeester’, prokurador i fiskal militar. Su papa a yega Kòrsou na 1793, hóben, komo guardia di marina, bordo di e fragata di guera hulandes Medea. Medea, komandá pa Kontralmirante Wierts, a hunga un papel importante durante e rebelion di katibu di 1795. Ademas di miembro di Koloniale Raad, Carel Maurits Gäerste tabata entre otro tambe komersiante, doño di plantashi Malpais (o sea Daniël) i di e saliña i plantashi Hermanus. E tabata entre esnan ku a risibí e kompensashon mas grandi dia a abolí sklabitut na 1863: 22.400 florin. Su señora, Benjamina Carolina de Haseth, tambe tabata pertenesé na e élite bieu di Kòrsou.
No ta masha kla ni ki ora ni ken a duna e edifisio e nòmber Casa Blanca. Den teoria por a sak’é di e palabra blanchá. Segun historia oral di famia Gäerste, originalmente a blancha muraya di e ‘salon di baile’ riba e di dos piso ku míles di kaska di webu blanku. A bende e edifisio sinku aña despues ku Carel Maurits Gäerste kende a fayesé na 1871. Den e temporada ei grupo grandi di venezolano i otro latinoamerikanonan a hui bini Kòrsou debí na e revolushon i kontrarevolushonnan den nan pais.
A bend’é ku dr. Manuel Dagnino, médiko i intelektual venezolano i kofundador di movementu Civilisadó. Ko-redaktor di e revista Civilisadó, e dentista Elias Araujo, tambe a biba ku su famia den Casa Blanca. Su yu dr. René Araujo, botikario i opservador krítiko, tabata kasá ku ruman muhé di John de Pool. Na 1889 Johan Phillipus Evertsz Gäerste, yamá John òf Shon Wanchi i èks doño di La Maravilla, tambe a muda pa e promé piso di Casa Blanca. Johan P.E. Gäerste ta tata di dòkter Th. J.G. Gäerste ku tin un kaya na su nòmber na Jandoret i ta yu di William Charles, ruman di Carel Maurits Gäerste. Shon Wanchi tabata masha bon mirá den alta sosiedat dje tempu ei. Te na su morto na 1906, Casa Blanca tabata sinónimo pa un ambiente kultural i intelektual riku. Mandatario i negoshante, botikario i médiko, eskritor i kompositor, tur tabata gusta pasa aya. Asta a lanta un orkesta, ‘Los Dispuestos’ dirigí pa Rudolf ‘Dodo’ Palm, den Casa Blanca. Su presidente tabata Shon Wanchi Gäerste, ku tambe tabata músiko.
Portrèt
Casa Blanca, monumentu di gran ‘beyesa i balor kultural’
Fuentenan
– Register beschermde monumenten, nummer 17.014.1
– Gill, Ronald G., Een eeuw architectuur op Curaçao, 2000.
– Ozinga, M.D., De monumenten van Curaçao in woord en beeld, 1959.
– Pruneti-Winkel, P., Scharloo, a nineteeth century quarter of Willemstad, 1987
– Rojer, Josée en Jonkhout-Gehlen, Gerda, “Casa Blanca, rapportage aan het architectenbureau Plan’D2”, 1998.
– de Windt, Igma/van Putte, Florimon, Curaçao en poche/Curaçao op zak/ Kòrsou na man, 2000.
– Krafft, A.J.C., Historie en Oude Families van de Antillen: het Antilliaanse patriciaat, 1951.
– Paula, A.F., 1795 De slavenopstand op Curaçao, een bronnenuitgave, 1974
– Pool de, John, Zo was Curaçao, 2 druk, 1985.
– Boskaljon, R., Honderd jaar muziekleven op Curaçao, 1958.
Teksto: Gladys J. do Rego-Kuster. Portrèt: Prince Victor.


text:
Un total di 43 participante a cuminsa cu e “BeYourOwnBoss” fall course 2022. En total tabata tin 78 registration unda cu un biaha mas, ambos localidad a yena nan cuponan por completo. E programa “BeYourOwnBoss” ta un curso cu e meta pa educa y prepara e cursistanan pa ta un empresario exitoso den futuro. Den pasado mas di 200 persona a finaliza e curso existosamente y a ricibi nan certificacion.
E curso aki lo ofrece e cursistanan mas conocimento di e mercadeo, con pa skirbi un plan di negoshi y plan financiero y tur e rekisitonan cu ta necesario y importante ora di habri un negoshi.
E curso a cuminsa dia 23 di Augustus y lo termina dia 13 di October. Lesnan lo wordo duna riba diamars y diahuebs di 6:30 pa 9:00 di anochi y lo wordo ehecuta na Colegio EPI y na EPB San Nicolas. E materia lo wordo duna door di docentenan Mr. Jeandré Hessen y Ms. Twyma Van der Biezen.
Qredits Aruba ta situa na Bilderdijkstraat 16 y ta yuda comerciantenan cu financiamento pa cuminsa nan propio negoshi of expande nan negoshi. Ademas, Qredits Aruba ta yuda empresarionan cu coaching y business tools.


text: Diasabra merdia a drenta informe di un accidente cu hende herida y esnan envolvi a cuminsa hala otro cu konopi pabao di Urataka Center, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente semi frontal entre un Kia Rio y un pick-up unda un pasahero den e pick-up a keda pega den e pick-up y no por a sali y mester a pidi presencia di e equipo di rescate di bombero pa corta e auto pa saca e victima. Na yegada di e ambulans nan a atende e victima na e sitio mes.


text:
Corte a cuminsa trata e caso penal contra un mama acusa di a viola y di a comete acto inmoral cu su dos yiunan. Corte a caba di repasa e dossier cu tur e declaracionnan. Actonan cu a cuminsa ora e muchanan tabatin 4 y 5 aña di edad!
“Ta ora di train”, e mama ta grita nan ora nan ta hunga pafo. E training tabata cu nan dos mester mishi cu otro den tur forma sexual, segun e mama ta bisa nan haci. Nan mester hacie cu ne tambe y despues nan tres hunto.
“Mi mama a siña mi sunchi cu lenga”, e yiu homber a declara.
E caso ta aden ainda y nos coresponsal di corte ta siguiendo e caso di cerca. Keda pendiente merdia den e edicion di ENFOKE pa mas informacion of mañan den e edicion di TREMPAN.


text:
E prome neishi di Leatherback Sea turtles/ Driekiel a wordo poni na Eagle Beach. Sra. Edith Van der Wal di TurtugAruba ta splica cu ta spera cu hopi mas ta bin pone webo e aña aki ya cu aña pasa no tabatin hopi. Durante di e prome siman di e luna aki (5 maart 2021), Prome Minister Evelyn Wever-Croes a reuni cu sr. y sra. van der Wal di fundacion TurtugAruba na unda cu nan a presenta nan relato anual y nan preparacion pa e temporada di broeimento.
Sra. Van der Wal a splica cu tin diferente factor cu por influencia si un turtuga ta bin nos beach pa pone webo of no. Por ehempel no ta tur aña turtuganan ta pone webo y apesar cu tin hende a spera mas hopi turtuga pone webo aña pasa door cu e areanan tabata mas keto door di Covid, e turtuganan no ta na altura ki ora un beach lo ta mas scur cu e aña anterior.
Pa motibo cu normalmente turtuga ta salta un of dos aña, pues ta spera cu e aña aki lo tin mas hopi neishi cu aña pasa unda cu riba Eagle Beach solamente tabatin 40 neishi. Sin conta otro beachnan rond Aruba cu tambe sa haya neishi di turtuga. Un punto importante den proteccion di e proceso di broeimento di turtuga ta e gran ayudo cu ta ricibi di parti DOW desde 2001, pa e baricadanan pa por proteha e neishinan pa hendenan no cana riba nan y pa proteha e babynan unabes nan sali for di webo.
E impacto di luz artificial
Un turtuga grandi cu ta cla pa pone webo, por wordo stroba den su proceso pa traha neishi si tin demasiado luz. Unabes e logra crea su neishi e ta bay bek lama y 60 dia despues cu e webonan wordo poni, e turtuganan chikito ta sali.
Ora cu e momento aki ta yegando, boluntarionan ta pone baricadanan riba santo pa e turtuganan chikito no bay direccion di caminda/trafico. Pasobra turtuganan chikito ta wordo atrai na luz y enbes di bay direccion di lama, nan ta bay direccion di caminda/hotelnan. Cu e consecuencia cu nan ta wordo placha pa e autonan. E periodo cu e Driekiel ta pone webo ta te cu juli, y mester conta dos luna acerca cual ta e periodo di encubacion pa e turtuganan chikito sali for di webo. Pues e baricadanan ta e proteccion di mas grandi cu ta brinda na e turtuganan chikito, pa percura cu nan ta bay lama, sra. Van der Wal a enfatisa.
Conscientisacion
Ta sumamente importante pa comunidad y specialmente usuarionan di beach pa tene cuenta ora cu nan mira un turtuga grandi riba beach, pa nan no bay cerca di dje, specialmento no cu luz. Kisas un hende por bisa e kier saca un potret sin uzo di flash, pero ta importante pa realisa cu hasta e screen di telefon por crea un sentido cerca e turtuga cu e no ta safe y enbes di pone webo e ta bay bek den lama. Tambe si no mira boluntario di TurtugAruba presente por tuma contacto cu e fundacion a traves di e number di telefon disponibel riba e pagina di facebook: TurtugAruba Foundation.
Gobierno ta pidi tur hende cu ta frecuenta nos beachnan particularmente den oranan di anochi, pa sea alerta, pa no uza luz riba beach y permiti e turtuganan broei trankil. Ban proteha nos naturalesa!


text:
Tabata na final di maart Parlamento di Aruba a aproba e presupuesto pa aña 2020, como tambe autorisacion na Gobierno pa bay fia 1.3 biyon di florin. Mientras cu resto di economia ta practicamente inactivo, Gobierno a pidi Parlamento un ‘carte blanche’ den presupuesto 2020 sin cu a reduci su gastonan y manteniendo operacion di Gobierno manera cu ta business as usual. Por corda e tempo ey cu fraccion di AVP, principalmente parlamentario Richard Arends den su disertacion, a indica cu aunke ta apoya e sosten financiero pa esnan afecta, nan a adverti cu e cuadro financiero mester a wordo presenta den fase, bou criterionan specifico y supervision estricto.
Parlamentario Richard Arends a sugeri e prudencia den e presupuesto pa asina Hulanda coopera mas lihe. Te cu awe Gobierno a ricibi financiamento pa un prome fase di 43 miyon di florin so y no tin miras pa por logra financiamento pa henter e deficit di 1.3 biyon di florin manera cu Gobierno di Aruba a pidi inicialmente na Conseho di Minister di Reino despues cu e presupuesto a wordo aproba. Awe CAft ta conseha pa traha e presupuesto di nobo confirmando cu e presupuesto manera aproba no ta realistico.
Sr. Arends a argumenta cu den e presupuesto a aplica parcialmente un scenario calcula pa Banco Central mirando cu nan no a reduci su gastonan compara cu e presupuesto inicial; tampoco a presenta un plan di likides di e fondo di seguro medico (AZV), ni di e fondo di seguro social (SVB); y a presupuesta inversion na balor di 40 miyon di florin, pero no a duna un indicacion di ki tipo di inversion ta papiando di dje, ni den ki termino. Menos actividad economico ta resulta den menos empleo y esaki ta resulta na su turno na menos contribucion pa e fondonan di SVB y AZV poniendo e pensioen di nos grandinan como tambe e seguro medico den peliger.
Probablemente e efectonan di e crisis lo ta mucho mas grandi y den tres luna turismo lo no ta na mesun nivel di prome cu e crisis. Sinembargo ta necesario pa demostra cu ta tene cuenta cu tur scenario na momento di pidi cooperacion pa financiamento y tambe mester reduci gasto den forma substancial. Durante tratamento di presupuesto Parlamentario Richard Arends a subraya e hecho cu implementacion den fase lo agilisa e proceso di aprobacion den Conseho di Minister di Reino, pasobra pa por subi mercado internacional of pa por fia di Hulanda bo mester di e aprobacion ey. Gobierno no a tabata tin oido pa e recomendacionnan aki y awe CAFT ta instrui Gobierno pa den dos siman presenta un prespuesto di nobo.
Parlamentario Arends a haci un yamada na Gobierno cu e sosten financiero mester yega unda e mester yega y e mester ta efectivo. Despues di e prome tranche ta solamente 20% di esnan cu a aplica pa FASE a bin na remarke, como tambe a sosten financiero pa empresanan mediano y chikito. Un grupo hopi grandi, specialmente trahadonan independiente, no ta bin na remarke ni pa e 950 florin, ni pa 4000 florin y mucho menos pa e loonsubsidie. E loonsubsidie na balor di 49 miyon di florin cu a wordo aproba recientemente pa Conseho di Minister di Reino, no ta forma parti di e presupuesto.


text:
Mundialmente nos ta pasando dor di e pandemia di COVID-19. E menasa di e coronavirus aki ta di un durashon deskonosí anto ku por afektá kualkier persona. Meskos ku kualker virus di influenza e Coronavirus aki ta hopi kontagiabel, anto no tin un antivirus ahinda p’é. Hopi hende a muri rònd mundu kaba dor di komplikashonan respiratorio kausá dor di e virus aki. E kantidad di infektadonan dor di COVID-19 ta aumentá kada dia.
Na Kòrsou tambe nos ta wòrdu afekta dor di esaki. Pa evitá e virus di plama, nos mester di e kuerentena obligatorio. Esaki ta probokando un krisis ekonómiko, sosial i laboral den nos komunidad. Nos por mira tambe ku e corona virus ta probokando konsekuenshenan grave pa salú mental den nos poblashon. Esaki por sosode den diferente nivel, simplemente paso nos bida a kambia di un forma abrupto. Nos no a prepará mentalmente pa esaki anto e situashón ta rekerí pa nos adaptá na e bida otro aki. Nos ta pasando den un krisis en general. Pa algun persona e adaptashon por sosode di forma natural, pero pa otronan e kambionan lo ta mas difisil generando iritashon, disgustu òf otro forma di inkomfortabilidad.
Nos no mester lubidá riba e personan mas vulnerabel den nos komunidad, hesta nos adulto mayornan, hendenan ku un malesa króniko, un desabilidad mental òf físiko i esnan ku ya tabata sufri di algun problema sikológiko. Pa e grupo aki e adaptashon na e situashon nobo lo por ta un desafío adishonal den nan bida. Mi ke kompartí aki algun tip pa por yuda mantene nos salú mental.
- Wak e kuarentena komo un periodo diferente den bo bida. Kuarentena ta implika pa hiba un ritmo di bida diferente.
- Invertí tempu na bo salú. kurpa-mente-spiritu den balansa
- Dosifiká e kantidad di informashon. Loke ta importante pa loke ta trata COVID-19 ya nos sa kaba. Gobiernu ta informanos debidamente anto ta tumando medidanan pa nos seguridad. No buska i manda notisianan katastrófiko.
- Organisá bo siman: Hasi un lista di kos ku bo mester hasi pa siman i plan esaki durante siman. Administra bo tempu ku kosnan varia pa hasi.
- Kome saludabel: nutri bo kurpa ku alimentonan ku ta subi bo Sistema inmunológiko
- Hasi ehersisio fisiko: na kas por hasi un kantidad di ehersisio anto esaki por wòrdu hasi pa tur hende, inkluyendo esnan ku malesanan kroniko i asta personan ku un lomitashón físiko.
- Tene kuenta kubo tempu: Drumi na tempu, kome na tempu, mantene momentunan di sosiegu mei mei di aktividatnan
- Interakshon sosial: kombersa mas, hari mas, kompartí aktividat ku otro, sostene otro
- Mantene bo mes konektá: Dor di teknología nos por mantene kontakto di un forma virtual ku bo famia i amigunan. Esaki por yuda nos sostene otro durante e temporada aki.
- Buska e trankilidad: Tuma tempu pa bo mes, tempu pa medita, pa hasi orashon. E hecho ku nos no por sali pa deskarga energia, ta buta ku nos mester buska e trankilidad den un momentu nos so. Komunika ku Dios, e por duna nos e pas, mei mei di e tormenta.
Laga nos inverti nos tempu bon pa nos propio bienestar. Ban yuda otro i sostene otro den e temporada aki.
Esaki ta un video ku e neurosikólogo ta papia tokante e konsekuensianan sikologiko di e temporada aki.
Konsekuenshanan sikólogiko di COVID-19
Konsekuenshanan sikológiko di COVID-19. Dor di aislamentu debi na e kuarentena obligatorio, nos por haña nos ku konsekuenshanan grave pa nos salú mental. Kon nos por mantene nos salú mental durante e periodo aki? Wake video i tuma nota di e rekomendashonan, si bo ta rekonose bo mes den e video, no duda pa tuma kontakto. Whatsapp:+5999-5138457, e-mail: sabervivircur@gmail.com
Gepostet von Psychologie Praktijk Saber Vivir am Montag, 6. April 2020
E blog aki ta skibi pa: Drs. Martha Faulbon-Atienzo, neurosikólogo
si bo ta rekonose bo mes den e video, no duda pa tuma kontakto ku Drs. Martha Faulbon-Atienzo.
Whatsapp:+5999-5138457, e-mail: sabervivircur@gmail.com


text:
Hopi biaha ora un mucha ta entre e edad di 2 pa 8 aña ta normal cu muchanan no kier comparti cu otro, paso den e edadnan aki nan ta defende loke ta di nan.
Ta importante pa nan sa cu comparti cu otro no kiermen cu nan ta perde algo. Siña comparti cu otro por ta un desafio, pero e ta un desafio cu bo yiu mester por enfrenta y supera.
Comparti y Edad
Un mucha di 2 aña probablemente no lo compronde e concepto di comparti. Por ehempel, si un otro mucha tin algo cu bo yiu kier, bo yiu kisas no lo compronde dicon nan mester warda pa haya e co’i hunga. Tambe, comparti kiermen cu muchanan mester por maneha nan emocionnan, y muchanan cu ta rond di 2 aña recien a cuminsa siña con pa haci esaki.
Na edad di 3 aña, hopi muchanan lo cuminsa compronde e aspecto di tuma turno y comparti. Por ehempel, bo yiu lo por compronde cu comparti ta e cos husto pa haci. Pero hasta asina e por ta dificil pa nan comparti, specialmente si nan tin cu comparti algo cu un otro mucha.
Pa tempo nan yega e edad unda nan ta cuminsa bay scol, nan lo cuminsa compronde cu otro persona tin sentimentonan tambe. Esaki kiermen cu tin mas probabilidad cu nan lo comparti y tuma turno, aunke cu kisas e lo ta duro ainda pa nan pa comparti nan co’i hunga of wega faborito.
Dicon comparti cu otro ta importante pa mi yiu?
Na prome luga e ta un habilidad cu ta importante cu e mester pa e hunga y por beneficia di e interaccion cu otro muchanan. E ta yuda nan crea amistad, hunga cooperativo, haya turno, negosha y siña anda cu desapuntonan. Nan ta siña cu si nan duna un tiki na otro nan por haya algo cu nan kier a cambio. Comparti ta crucial pa nan siña anda cu otro, y e ta bira mas importante ora e mucha drenta bira un peuter y kleuter y cuminsa bay scol.
Con pa siña bo yiu comparti cu otro:
- Ta un bon ehempel pa bo yiu, por ehempel, ora bo ta come algo, comparti esaki cu nan.
- Papia cu nan tocante “dicon comparti cu otro ta bon”, bisando por ehempel: “Comparti co’i hunga cu otro ta haci cu boso tur por disfruta di e mesun co’i hunga”’
- Uza diferente personanan cu sa comparti bon cu otro como un ehempel, bisando por ehempel: “Bo amiga a comparti su co’i hunganan cu otro mucha, esey ta amabel di su parti.”
- Ora bo wak cu bo yiu ta purba comparti of haya turno, dun’e diferente compliment of reconocemento, por ehempel: “Mi a gusta con bo a comparti bo trein cu Iza. Hopi bon!”
- Hunga diferente weganan cu bo yiu cu ta implica comparti cu otro y haya turno, por ehempel: “Awo ta mi turno pa tira e bala, despues lo ta bo turno”.
- Papia cu bo yiu tocante di comparti cu otro prome cu e bay hunga cu e muchanan, por ehempel: “Ora Iza yega cas, corda comparti algun co’i hunga cu ne pa e tambe por hunga.”
- Papia cu e yiu tocante di comparti cu otro, prome cu e cuminsa peuter of kleuter
- Bo por yud’e scoge e co’i hunganan cu e lo kier comparti
- Purba di compronde dicon e mucha no kier comparti algo cu otro mucha, kisas ta paso net e articulo ey tin hopi balor sentimental p’e.
- Tin pasenshi, tin mucha cu no ta bon den comparti cu otro,pero cu durante tempo ora nan cuminsa desaroya nan habilidadnan social, e lo bira miho den esaki
- Siña nan cu “comparti” no solamente kiermen intercambia of comparti algun obheto, pero tambe comparti tempo y atencion pa otro. Por ehempel: tempo pa conta un storia, atencion cu ta ricibi di otro of ta duna na otro
Ora comparti ta un reto pa bo yiu
Si bo yiu ta hay’e dificil pa comparti cu otro, e ta un bon idea pa keda cerca di dje ora e bay hunga cu otro mucha, y encurasha bo yiu pa asina nan no lubida pa comparti. Ora bo yiu comparti cu otro mucha, bo por bis’e exactamente kico e la haci bon y con orguyoso bo ta di dje.
Si bo yiu ainda ta siñando con pa comparti cu otro mucha, no kiermen cu mester evita situacion nan unda bo yiu lo mester hunga cu otro muchanan. Enbes, uza momentonan asina pa yuda bo yiu practica comparti cu otro mucha. Fuente:https://raisingchildren.net.au/toddlers/behaviour/friends-siblings/sharinghttps://lamenteesmaravillosa.com/7-claves-para-ensenar-a-los-ninos-a-compartir/


text:
Grupo di Teatro CCCA ( Cultiva, Conserva, Arte y Cultura na Aruba) bou direccion di Ferdinand Franca hunto cu Maria College Mavo, lo ripiti dia 29 di juni 2022 e musical: “Planta awe, cosecha mañan” na Cas di Cultura. E musical aki ta dedica na Vicente Ras cu ta nos baluarte den mundo di musica. En conexion cu e celebracion di 80 aña di Maria College Mavo, a dicidi pa skirbi un parti di e script den e tempo di antes. Con nos hendenan e tempo ey tabata biba, con nan tabata hende cu ta come cuminda di cunucu. Famia tabata hopi importante, religion etc. Tambe a skirbi un parti di e storia den e añanan 60 unda ya e economia di Aruba a cuminsa desaroya cu e yegada di hotel y turismo na Aruba. Ta bon pa nos conoce nos pasado pa nos por biba nos presente cu e enfoke riba e futuro. E di dos parti di e musical ta e futuro di Aruba. Con nos ta biba den futuro, kico ta e temanan cu ta bin dilanti, y con nos por haci e cambionan necesario awor cu nos ta na tempo. Tur e temanan cu ta bin dilanti den e musical ta tema cu nos hobennan ta enfrenta awendia. Loke ta e musica/bailenan a tene cuenta cu e temporada manera folklore, twist/rock, dancehall y hopi mas. Aki nos tin alumno y ex-alumno cu lo baila bou guia di Shaindra Ashby, Crys Pulido y Club di Movimiento. Tur e canticanan ta haci pa reenforsa e periodo. Loke ta e arte visual tambe lo traha riba diseñonan unico y futuristico.
Maria College Mavo ta un scol unda trabou den ekipo ta hopi importante.
Nos lema “I Am Because We Are” ta representa e habilidad di traha hunto. Trahando hunto nos ta yega leu den bida. Nos ta orguyoso di nos team, alumno, ex-alumno, y e mayornan. Antes e zusternan di Dominicanesse tabata siña e muchanan un “jingle”. Maria College College Mavo a bira mulo bou guia di Zuster Meletia cu tabata cabesante na aña 1942 cu tawata un meisjes school. Na aña 1948 Zuster Dorotea a bira cabesante di Sint Maria College. Na aña 1967 Zuster Helene a bira cabesante di Sint Maria College Mulo. Aña 1973 Harry van Putten a bira cabesante y asina a bin un fin na e maneho di soeurnan Dominicanesse. For di e momento ey Maria College no tabata pa mucha muhernan mas, sino pa ambos sexo.
Nos ta recomenda e muchanan bin acompaña pa un adulto y nos ta invita tur hoben y adulto pa bin presencia e musical aki. E carchi ta solamente 25 florin y ta obtenibel na Cas di Cultura, pero tambe cerca e hobennan di e elenco. Por yama 7309696 of 7331911 pa reservacion y ta haci delivery tambe. Tambe nos kier gradici e sponsornan cu a yuda haci e musical bira un realidad. Tambe nos kier gradici Maria College Mavo, e mayor- y alumnonan cu ta participa. Grupo di Teatro CCCA tin como meta pa prepara hobennan den e Arte Escenico, pa nan por salvaguardia e existencia di Arte y Cultura na Aruba. Tambe pa investiga, documenta y publica loke ta Arte y Cultura di Aruba. Nos ta invita tur ex-alumno di Maria College Mavo, hoben y adulto pa bin presencia e musical y apoya nos talento y produccion local. Nan lo bira nos futuro cantante-, actor- y directornan den futuro.


text:
WILLEMSTAD — FAC y su Komishon Organisadó ta yama pueblo, fanátiko i koredornan masha danki pa e respòns duna nos aktividat nan di 2015. Ketu bai ta sigui drenta reakshon nan positivo tantu lokal komo internashonal rondó di nos aktividat nan. Y e aña aki ta selebrashon di 45 aña Drag Racing aki na Kòrsou i 20 aña Curaçao International Raceway na Ronde Klip.
Djadumingu awor 28 di febrüari 2016 lo bai tin e di promé aktividat di 2016, ku ta forma e total di 9 aktividat pa e aña aki di “Real Street Legal”, RSL.
Reglanan
Vehíkulo mester tin “keurings kaart” / karchi di kùr pa por kompetí.
Street tires y SEMI slicks lo wòrdu aseptá. E tire mester tin grove ( liña ) pa por kore den awa! Pues si bo no por kore den áwaseru kuné, e no ta legal!
Motosaikel nan mester tin e vestuario apropiá. (full pak, sapatu, hèlm) y ta riba Street Tires òf riba Semi Slicks.
Scooter nan mester tin hèlm I ta konsehá un jacket.
Lo konsehá tur driver / shofùr ku ta kore bou di 13.99 pa bisti hèlm.
Pa 16.45 / 4.45 di atardi tur koredó ku ta partisipá ku e lista di e mihó 10 nan, mester ta presente i pa pasa nan challenge / reto pa e “Race Master”, pa asina ku ta 17.00 / 5’or kuminsá ku e “Match Race” nan.
Pe eventonan aki LO NO PONE TRACTION COMPOUND! Entrada general ta Ang. 5,= pa Adulto i mucha bou di 12 aña ta kontribuí ku Ang. 1,=.
Pa e promé aktividat aki tur outo lo kore pa registrá nan mihó tempu pa asina nan subi di puesto riba e lista nan di e kategoria basa riba e tempu nan ku nan e registrá. Pues e vehíkulo ku mihó tempu lo subi nan number 1 i basa di e tempu lo sigui riba e lista te ku number 10.
2016: KAMBIONAN PE SEKSHON DI “REAL STREET OUTLAWS”
OUTONAN: lo wòrdu parti den 2 kategoria
- HEAVY STREET: outonan ku ta kore bou di 13.99 sekònde: < 13.99
- EASY STREET: outonan ku ta kore riba 14.00 sekònde: >14.00
- EASY STREET OUTO: e outonan ku ta kore Challenges, lo kore HEADs UP, pero ku e BREAKOUT RULE. Si nan kore mas lihé ku 14.00 nan ta pèrd’é. Outomátikamente nan ta bai over pe kategoria HEAVY STREET
POINT SERIES:
- Lo otorgá punto n’e TOP 10 di kada kategoria (inkluyendo bikes)
1e logá lo haña 100 punto, 2 à 9, 3 à 8, 4 à 7, 5 à 6, 6 à 5, 7 à 4, 8 à 3, 9 à 2, 10 à 1
- Best Reaction Time / Mihó Reakshon na Lus: den kada kategoria lo otorgá 10 punto p’e vehíkulo ku den e Challenges pone e Best RT.
LANES: e outonan ku lo kore Challenges mester para riba lanes #1 y #2 n’e staging lanes; e Bikes mester ta riba lane #4.
Lanes # 3 ta keda pa e outo nan ku ta keda kore pa nan propio training.
- Challenge nan di “Real Street Outlaws” lo bai sigun orario. Lo tin 3 buèlta kuminsando pa 5’or (17:00). Pues pa 5:00PM (17:00) ta start ku e promé buèlta , di dos buèlta ta 6.00PM (18:00), di tres y último buèlta pa 7.00PM (18:00) Den e 3 buèlta nan aki ta kore 5 challenge/reto pa kategoria. Pues pa 5:00PM lo kore 5 kareda (challenges) di motosaikel y 10 kareda (challenges) di outo: 5 HEAVY STREET y 5 EASY STREET. Esaki ta ripití riba tur e otro orarionan ku lo sigui. A hasi esaki pa usa e tiki tempu ku nos tin mas mihó, I no stroba esnan ku no ta partisipá ku RSO.
- Lo bai pone un bòrchi disponibel pa e koredó nan den e kategoria di RSO, pa por wak kua ta nan siguiente kareda òf challenge/reto, I ken ta na kua posishon. E lista aki lo wòrdu updated kada bes durante e evento.
- Lo bai harma bari mas o ménos for di e bògt di staging lane pa indiká e outo nan motosaikel nan den RSO pa nan ta den e liña korekto pa kore e challenge/reto nan.
- Regla pa skùter:
Skuter nan ku ke kore anochi MESTER tin LUS PATRAS!
E evento nan di RSL lo keda organisá mané ta kustumber di 4’or te ku 8’or di anochi. Durante e evento, despues di 5’or lo kuminsá ku e karedanan di e lista di e mihó 10 nan. Koredornan ku no ta partisipá den e lista di e mihó 10 nan, por keda kore te ora solo baha. Meta di e lista di e mihó 10 nan aki ta pa tin e 10 vehíkulonan di mas lihé AKTUALMENTE den kaya! Na final di temporada lo tin un entregá di trofeo na e final evento pa e 1 ku di 2 di kada kategoria. Pues nos ta bai kore e 10 mihó outo nan, e 10 mihó motosaikel nan I e 10 mihó scooter nan.
Prosedura
Na yegada tur koredó ta haña un formulario di inskripshon yena, òf ta wòrdu yena pa nan.
Pa 5’or e “Race Master” lo yama tur esnan ku tin ku kore pa presentá den e staging lane apropiá pa 10 “Match Race” nan.
Drivers / Shofùr nan no por ninga un challenge / reto di un otro driver / shofùr. Si ninga ta pèrdè e puesto outomátikamente
“Race Master” ta prepará e kareda nan di ken kontra ken.
Na momentu ku “Race Master” tin e kareda kla di prepará, tur koredó ta haña 3 yamada separá dor di 2 minüt pa presentá na liña. Esun ku no presentá / “No show up” ta pèrdè e / su puesto di e momentu ei!
“Coin flip” lo dikta ken tin “lane choice”.
Tur match / kareda ta 1 race. Win / loose.
Subi òf Move riba e lista di e mihó 10 nan:
Pa subi e lista di e mihó 10 nan mester challenge / reto e “GATE KEEPER” (#10). Esaki por tin múltiple challenge / reto riba un dia di kareda. Ta kore e karedanan na sekuensia di esun ku registrá promé na e “RACE MASTER”.
Pa move di puesto riba e lista, MESTER challenge / reta e kontrinkante riba bo ( pues #10 ta challenge / reta #9 etc etc) I pone e “RACE MASTER” na altura di esaki. Mester challenge / reta esun riba bo pa por avansá riba e lista. #10 no por challenge / reta #7 b.v. E mester challenge / reta #9 promé. Gana esei I sigui pa #8. I e ora ei pas e por challenge / reta #7 pa su puesto. “RACE MASTER” tin e lista di tur kareda pendiente.
No por ninga challenge / reto bou di niun sirkunstansia. Si bo no por aseptá, bo ta baha di puesto.
SI bo a pèrdè, bo no por challenge / reta e koredó ei mas pa e puesto ei riba e dia ei. Por hasié na e siguiente evento.
Si e puesto (ban bisa #9) wòrdu okupá dor di un otro koredó (esun ku tabata #9, a gana e #8 ) bo por challenge / reta e driver / shofùr ei (èks #8 aworakí #9), pa e puesto ei ( #9 )den e mesun evento.
Bar y kushina ta bon surti i ku preis nan pa un y tur.
Ta estriktamente prohibí pa drenta e fasilidat nan di Curaçao International Raceway ku propio konsumo. Lo bai na kontrolá tur vehíkulo na entrada pa ku drentamentu ku konsumo di tantu pa kome komo pa bebe.
Danki ta bai na Auto City, ARPO Body shop, EMS Dyno, AVF Antiliaanse Verf Fabriek, Star Motors, Curoil, Monster, Napa Auto & Truck Parts, Alcolado Glasial, Kuzeta, IEPA Agencies ku LS2300.
Pa mas informashon y foto di e aktividat di Real Street Legal, Ronde Klip Shootout, Drag Fest 2016 i kareda nan lokal i internashonal por bishita nos website nan ofisial: www.curacaodrag.com, www.dragactioncuracao.com, www.tcobcur.com, www.adrena-zine.com, www.rpmaruba.com, www.racejunkies.com, www.radicalcompetition.com huntu ku nan página di FaceBook y tambe riba FaceBook like page di BoyzToyz i speedoutlawscuracao.


text:
Lo atende cu e retonan cu tin cu WEB pa e no bira problema grandi pa Aruba
Durante rueda di prensa di Gobierno cu a tuma luga diahuebs 5 di augustus, Prome Minister Evelyn Wever – Croes a duna un splicacion di e situacion cu ta andando cu WEB. Pa locual ta e retiro di e dos personanan, Prome Minister a splica cu esaki ta un asunto cu a tuma luga entre Utilities cu WEB y tin un palabracion haci cu no ta papia di e detayenan di e retiro. Sinembargo prome cu a dicidi di papia di e tema durante di e rueda di prensa, a acerca e organisacion pa check si por papia di esaki y e contesta tabata si.
Premier Wever – Croes a inicia ta splica cu desde cu a tuma over e Ministerio di Energia, el a tuma over un imperio di sr. Mike de Meza, Mike Eman y esnan rond di nan. E tabata masha dificil pa como Minister yega na informacion. Na cierto momento tabata tende informacion di sr. de Meza prome cu tende esaki di e companianan. E regla di Gobierno anterior tabata cu por a comunica cu WEB solamente via Utilities, esey a cambia despues cu sr. Hoeverstz a bay.
Unabes cu por a reuni cu WEB, nan a pidi pa porfabor no mete den WEB manera cu gobierno anterior tabata mete. Pa cual Prome Minster a splica nan cu e no ta mete den e organisacion y e no ta su sistema pa mete den ningun compania. Es mas, solamente lo presenta e cuadronan pa traha aden di e Gobierno aki cual ta: cu prijs di awa y coriente mester baha y cu mester traha cu energia mas limpi.
Tarifa di awa y coriente
E tema di tarifa di awa y coriente a drenta na vigor na comienso di aña pasa net prome cu e pandemia door di esfuersonan grandi haci na WEB cu e Raad y Directie. Sinembargo, e esfuersonan pa bay traha energia mas limpi lamentablemente no a duna resultado. Nan ta trahando riba dje y tin masha hopi aña ta studia pa bay over na LNG.
Situacion Blackout
Segun Premier Wever – Croes, dia cu tabatin e blackout, 3 di july 2021, Gobierno a haya masha hopi critica di sector comercial. Netamente awo cu turismo a cuminsa lanta bek, hopi restaurant mester a manda e turistanan bek pa motibo cu no por a sirbi nan.
Mesora a haci 3 pregunta pa asina por haya informacion di e suceso: Kico a pasa? Kico a haci pa evita cu e a pasa? Y kico lo haci pa e no bolbe pasa?
E contesta riba e prome pregunta semper ta tarda hopi, pero riba e otro dos preguntanan e contesta tabata nada. Cual no ta acceptabel pasobra suminstro di coriente mester ta uno cu por depende riba dje. Y esaki no tawata e caso cu ta duna motibo pa cuestiona e motibo pa cua nan no kier Gobierno mete.
‘Price Hedging’
Prome Minister Wever – Croes a sigui splica cu desde aña pasa el a wordo informa door di WEB cu nan a hedge e prijsnan pa 2020 y 2021. Mester recorda cu e acuerdo cu tin ta, cu e decision aki ta di compania y niun minister por mete den esaki manera otro minister a haci den pasado.
Mirando cu e ta un tema politico nan a informa na 2020 cu nan a haya un bon prijs pa 2020 y 2021 y p’esey nos prijs ta hopi mas abou aworaki cu e prijs di HFO riba mercado.
‘Esaki ta un noticia cu tin nos tur contento pero ya desde comienso di aña ta puntrando kico ta bay pasa 1 januari 2022. Cada biaha e contesta ta cu no tin plan, ta djis bay den rood y Gobierno mester hisa prijs. Mi a contesta nan cu mi no ta acepta esey. Awe ya ta augustus y lamentablemente mester constata ora cu a puntra con ta para cu esaki, cu ainda no a haci nada. Gobierno lo yuda si busca solucionnan, pero e compania mester cuminsa haci algo prome,’ Prome Minister a expresa.
Condicion di Hulanda
Un punto hopi imortante ta cu pa Aruba por a haya sosten di likides di Hulanda, a pone como condicion cu mester corta 12.6% den salario di sector publico y semi publico. Desde 1 di mei 2020 tur ambtenaar a entrega parti di nan salario. Premier Wever a sigui splica cu Hulanda a pone e condicion (tot nadere orde) pa sector semi publico tambe cu ta encera companianan di Gobierno y fundacionnan cu ta wordo subsidia pa Gobierno entre orto WEB. Locual cu a compronde ta cu na WEB den directiva a yega na palabracion cu ta duna cierto compensacion pa esaki, den dianan di vakantie cual si calcula e balor den porciento e ta na 6%, cual ta mitar di locual mester corta. Esaki ta pone Gobierno den un situacion serio cu Hulanda treciendo WEB y henter Aruba den problema y Gobierno mester bay mira con lo soluciona esaki. Lo atende cu e retonan cu tin cu WEB pa e no bira problema grandi pa Aruba
Por ultimo Premier Wever – Croes a bisa, e ta importante pa nos pone tur cos den balansa, Transparencia ta importante, pero e personan cu a entrega retiro tin palabracion haci cu nan y nan mester mantene nan confidencialidad y nos tin cu respeta esaki. Di awo en adelante mester atende cu e temanan cu tin riba mesa pa e no bira un problema grandi pa Aruba.


text:
Oranjestad – 26 di augustus 2021 – Aruba Bank a reacciona di biaha na e peticion na comunidad di Presidente di e fundacion, Sr. Fun, pa ayudo cu fondo pa sigui cria muchanan di scol.
Aruba Bank a haci un donacion di AWG.10 mil florin na e fundacion pa por sigui yuda un total di 794 mucha na mas o menos 51 diferente skol ariba nos isla ta ricibi un desayuno diariamente.
Durante un bishita na nos sucursal na Camacuri, representante di fundacion Ban Uni Man pa Cria Nos Muchanan, Sr. John Fun a ricibi e donacion for di Aruba Bank.
Sra. Tamara Waldron, Marketing & PR Manager, ningun mucha mester biba cu e preocupacion di puntra su mes unda e ta bai hana cuminda.
Aruba Bank conribui na Fundacion Ban Uni Man pa Cria Nos Muchanan pa sigui percura pa desayuno na muchanan den necesidad.


text:
Durante un conferencia di Prensa di Gobierno di Aruba, Minister di Finansa y Cultura Sra. Xiomara Maduro a presenta e Nota di Fin di Aña (Najaarsnota) 2022 cu ta contene e cambionan proponi pa Presupuesto 2022. Conforme e ciclo presupuestario, prome cu fin di e aña Gobierno ta presenta un cambio di presupuesto pa asina haya aprobacion di Parlamento pa e cambionan cu ta presenta durante e aña den gasto y entrada. E aña aki Gobierno a acelera e proceso presupuestario aki teniendo cuenta cu e ultimo conseho di CAFT y e menaza pa Aruba haya un instruccion di Conseho di Minister di Reino.
Ta baha e deficit pa haci menos debe
E mandatario a splica cu gobierno a haci diferente ehercicio pa por baha e deficit cu e meta pa fia menos y traha menos debe pa Pais Aruba. Cu e cambionan presenta e deficit lo baha di 227 miyon florin cu ta 3.9% di nos GDP, pa un deficit di 148 miyon florin cual ta 2.5% di nos GDP.
Entrada ta subi cu 47.1 miyon florin
Cu e cambionan presenta, e entradanan den Presupuesto 2022 ta subi cu 47.1 miyon florin. Den e Nota di Fin di Aña 2022 tin specificacion di e cambionan den entrada cu ta trata di, entre otro, impuesto dividendo, Landspakket, subsidio di salario y deviezenprovisie.
Gasto ta baha cu 16.6 miyon florin
Pa locual ta e gastonan, entre otro, gasto di Personal ta baha cu 7.5 miyon florin, y gasto di Servicio y Producto ta baha cu 13.5 miyon florin. Den total e gastonan den Presupuesto 2022 lo baha cu 16.6 miyon florin.
E deficit lo wordo reduci cu 79.3 miyon florin
Den e Presupuesto 2022 aproba pa Parlamento di Aruba, e deficit tabata 227 miyon florin cual ta 3.9% di GDP. Cu e cambio proponi lo baha e deficit cu 79.3 miyon y e deficit lo bira 148 miyon florin cual ta 2.5% di GDP.
E Ley pa haci Cambio den Presupuesto 2022 ta cana su caminda pa Parlamento
Minister Maduro a splica cu e Ley pa haci Cambio den Presupuesto 2022 awo ta cana su caminda pa por yega na Parlamento. Awo e concepto di Ley ta pa bay CAFT y Raad van Advies pa conseho. Asina cu e consehonan wordo ricibi, Gobierno di Aruba lo atende cu e consehonan y despues lo presenta e Ley pa haci Cambio den Presupuesto 2022 na Parlamento pa e wordo trata.


text: NIJMEGEN – Seguridad di e clinica TBS Pompekliniek na Nijmegen tabata sa di e huida di dos TBS’rs diamars anochi di e lugar, pero cos a bay asina lihe cu nan no a logra pone man riba e dos personanan en cuestion. Asina e director Edo de Vries a sigura. Un di dos heki cu mester a frustra un intento, despues di 3 aña ainda no ta completa. Tabata diamars anochi cu e dos personanan Luciano Dijkman y Sherwin Windster a logra scapa. Nan a logra haci esaki den un auto cu tabata cla para pa yuda nan. Helicopter a purba busca pero sin exito. Tin un ekipo special en busca di e dos fugitivonan.


text:
Cualkier ciudadano cu ta observa actonan contrario na e protocolnan estableci pa nos autoridadnan, por entrega keho cerca e Taskforce Bedrijven na telefon 5224267 of via email na taskforce@dvg.aw
Si un establecimiento no ta cumpli cu e reglanan stipula den maneho y prevencion di Covid-19 of ta desea di haya mas informacion tocante e exigencianan cu mester cumpli como establecimiento, tuma contacto cu e Taskforce Bedrijven.
Sea consciente cu establecimiento mester cumpli cu regla, pero abo como ciudadano tin e rol determinante den e situacion cu nos ta enfrenta. Cada individuo tin un responsabilidad grandi pa cumpli cu su salud y di otro.
Asumi bo rol cu responsabilidad #CuidaBoMes #CuidaOtro y ban demostra cu #HuntoNosPorStopEAtrobe


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Warawara (nomber sientifiko: Caracara plancus cheriway) ta un para predadó di e famia Falconidae. Anteriormente e para aki tabata kategorisá bou di e genus Polyborus. Warawara ku falki ta bini di e mesun famia pero kontrali na e falki nan no ta paranan ku bula lihé i yag ágilmente pero ta relativamente poko poko i ta pa gran parti kome bestia morto.
Warawara tin un largura di 49-58 cm, un hanchura (di hala habrí) di 120 cm i ta pisa 1.050-1.300 gram. E rabu ta largu i e halanan hanchu. E para su pianan ta largu i ku frekwensia e ta kana i kore riba tera.
Paranan adulto tin un kurpa pretu, halanan, kùif i korona. Riba su nèk, rabu i halanan tin manchanan blanku. E rabu ta blanku ku pretu i fraña na punta.


text:
Actualmente DAS su oficina situa na San Nicolaas ya caba pa henter e siman aki ta confrontando problema cu telefon y internet. Esaki ta afectando nos servicio door cu nos liña central di telefon ta wordo atendi na San Nicolaas.
SETAR hunto cu DAS su seccion di ICT ta atendiendo cu e problema aki y nos ta spera cu esaki por keda soluciona mas lihe cu ta posibel mirando cu dianan druk ta acercando enconeccion cu entregamente di ‘Schoolverklaring’.
Mi kier a pidi Prensa su cooperacion pa publica esaki den boso medionan di comunicacion pa asina por informa e clientenan cu ta purbando di tuma contacto cu nos.


text:
Oranjestad – Sr.Glenbert Croes parlamentario di Mep ta hopi comenta den ultimo dianan aki.Sr.Croes ta papia di un rapport cu a surgi unda cu tin di informacion den e rapport aki. Croes ta bisa cu e ta papia di e autornan intelectual den e morto di Sr.Betico Croes referiendo na 1983 unda cu polis libier a tira y e ta informa tambe di 1985 cu e no tabata un accidente,e rapport ta confirma loke ya majoria sa.
Croes ta sigi expresa cu e accidente no ta uno normal pero uno prepara pa mata Sr.Betico Croes.Den e rapport no ta menciona cu polisnan ta responsabel y e ta referi si na cierto organismonan cu un modus operandes cu ya a bira conoci pa likida lidernan politico.
Nos ta invitabo pa bo sigi scucha trankil kiko mas Parlamentario Sr.Glenbert Croes tin di bisa sigi scucha via
nos Player :


text:
Nos ta mira hopi yunan di kachó ku a bandoná e nèshi muchu trempan. Kiko ta trempan, esaki ta algu di sano huisio? I mas importante ainda pa sa ta e dikon mester a bandoná e nèshi trempan.
Yu di kachó chikí ta masha dushi i asina cute, ku preferibel nos lo ke tene nan kontinuamente serka di nos. Pero ta algu di sano huisio pa bo saka un yu di kachó promé ku e tin 8 siman for di su nèshi?
En realidat e kontesta ta no. Hopi bia bo ta tende, si pero nos tabata intenshoná pa buska e yu di kachó ku su 8 siman pero e doño a yama bisa pa bin busk’é ku su 6 siman pasobra e mama ta fadá di nan. Òf nos a hañ’é, nan ta kere ku lo e tin 3 siman.
Durante e simannan ku e kachó ta pasa den e nèshi ta di suma importansia pa un desaroyo sano pa e kachó. I físikamente i mentalmente nan tin e nesesidat di tempu pa nan por prepará nan mes pa nan por bai eksplorá i biba den e mundu eifó.
Den e promé simannan despues di nan nasementu ta masha hopi kos ta pasa pa loke ta trata e desaroyo di e yu di kachó. Pa tur hende ya ta konosí e fase nan di bebe, drumi, wowonan i oreanan ku ta habri etcetera. E stapnan ku físikamente e yu di kachó ta pasa aden. Pero tin ménos atenshon pa e desaroyo emoshonal i di e fase ku nan ta pasa aden durante e periodo ku nan ta den nèshi.
Durante e promé simannan sosiegu i òrdu ta hopi importante. Mama ta kuida nan i komo hende bo ta presente wèl, pero bo ta vigilá tur kos di un distansia. Si tur kos ta bai segun deseo e mama mes ta regla tur kos i abo pa djis wak si tur kos ta bon 1 te 2 bia pa dia vigilá wak si e yunan ta gana peso i si nan ta bon di salú. Un yu di kachó ta eksperensia e kargamentu komo algu ku ta dun’é un tiki strès, pero komo ku esaki ta sosodé solamente 1 te 2 bia pa dia e no ta hasié daño. Durante e simannan aki esei ta sufisiente. Evitá di karganan muchu sea dor di bo mes òf dor di bo bishita òf muchanan den besindario ni maske kon atraktivo e kos aki ta, e yunan di kachó ta hopi vulnerabel na e momento ei i nan por keda infektá pa bakteria fásil. Anto, lokual ku tambe ta importante, nan ta haña muchu estímulo. Te na final di e di 3 siman, komienso di e di 4 siman por hasi esaki. For di estudio a resultá ku kontakto ku hende ta duna un efekto deseá bou di kondishon ku esaki ta limitá.
Te ku e di 7 siman nan sistema nervioso ta den desaroyo. Un palabra difísil pa esaki ta “myelinisashon” di e sistema di nervio. Tin un proseso ta tuma lugá ku e sistema di nervio ta kaba di desaroyá i e impulsonan ku nan ta risibí por keda trasladá den informashon útil pa nan prosesá. Mylline ta un supstansia vèt ku ta yuda ku e spit di traslado di informashon i ademas di esei e ta sòru pa informashon no bai pa otro parti di e nervionan kaminda e no mester ta.
For di estudio ta resultá ku e proseso aki ta tuma lugá solamente si nan desaroyá den grupo, esei ta nifiká den presensia di mama i rumannan. Si saka e yu di kachó muchu trempan for di su nèshi bo ta para e proseso aki i e konsekuensianan por ta grandi. E lugánan kaminda e proseso aki no por a keda finalisá ta yena ku otro materia (bindweefsel) ku ta duna señal robes òf no ta duna señal mes. Lokual ku bo ta mira hopi bia ta ku e yunan di kachónan aki ta desaroyá normal te ora nan tin 8 luna, nan periodo di pubertat nan ta desaroyá normal, pero despues nan por bira sumamente agresivo (òf miedoso). De fakto bo por bisa ku e no por prosesá e informashon ku e ta haña i konsekuentemente e ta reakshoná prinsipalmente di un manera agresivo. Pero kiko nos ta nota di komportashon desviá? Nan por desaroyá un angustia eksagerá pa hende, opheto òf situashon. Esaki por bai kompaña ku un agresividat enorme. E kachónan aki tin problema pa adaptá (rekuperá) i nan no por inkalkula situashon nan bon. Por ehèmpel bishita òf hende straño e ta risibí nan ku hopi agresividat òf miedu, e ta tuma hopi tempu promé ku e rekonosé hende òf pa e trankilisá den sierto situashon. Bishita ku lanta bai tualèt un ratu ora e regresá ta keda aserka atrobe ku e mesun agresividat. Ta manera kos ku nan no por adaptá na e situashon ku ta surgi. Mi a topa kachó ku ta reakshoná asina ku bishita pero tambe ku miembro di famia ku ta kana rònt den kas sukú òf ku a kana bai ariba den karson kòrtiku e regresá ku karson largu bistí. Kachónan ku ta aserka yen agresividat kla pa morde anto di aya banda ta hasi bashí nan glándula anal di angustia. Kachónan ku porfin a kalma pero den korto tempu ta bolbe bira di remate pasobra a hala un stul òf despues ku un hende a bai bishita baño. Kachónan ku ta sumamente angustiá pasobra bientu a supla òf algun blachi di palu a waya. Tur esaki ta indikashon di kachó ku a keda saka promé ku ora for di su nèshi. Mi no ta pretendé aki ku tur kachó ku a keda saká promé ku ora for di nan nèshi a desaroyá asina, danki Dios no, pero nos ta mira hopi bia si komportashon otro for di normal serka kachónan ku a keda saká promé ku ora for di nan nèshi. Esaki ta mas e kaso serka yunan di kachó ku a Sali for di e nèshi ku 8 siman. Esaki so kaba mester ta indikativo pa mantené nan huntu. Esaki ta kondusí na un yu di kachó emoshonalmente stabil.
Pero e komportashon aki ta algu ku ta indikativo pa un sistema di nervio ku no ta bon desaroyá? E chèns ku esaki ta e kaso ta hopi grandi a resultá despues di estudio. Di mes por tin otro faktor ku a hunga un ròl den esaki pero abo mester por duna nan e mihó komienso ku por ta posibel dor di mantené nan dushi huntu durante nan promé 8 siman di bida. Pa e motibu aki tambe mi no ta pro pa repartí e yunan di kachó una bes ku nan a pèrdè nan mama. Di mes e kantidat di trabou pa un famia ku ta duna nan kuido ta ménos ora bo tin ku kuida solamente 2-3 yu di kachó pero nos no tin bista ki efekto esaki tin riba e kachónan. Pa e motibu aki ami semper a tuma e nèshi den su totalidat pa mi kuida i nunka 1 òf 2 so si mi sa ku tin mas ruman. Tur esnan ku tabata so i ku mi a kuida a bira kachónan un poko straño. Esun mas pió ku e otro pero straño nan ta sigur J. E mayoria di e kachónan straño nan aki a bai i bolbe bin bèk i a keda serka mi.
Pero ta sosodé mas kos durante e temporada aki. Ora nan tin 5- 6 siman e mama ta bai kuminsá kustumá nan sin lechi di mama, e ta kuminsá gradualmente ta nenga nan di bebe serka dje. Kada bes e ta nenga nan mas i siña nan asina pa nan kustumá di kome kuminda sólido. Esaki ta di suma importansia pa nan desaroyo. E yu ta siña kon pa e atendé ku strès i tambe e ta siña konosé barera. E aktuashon di e mama ta wòrdu hopi bia interpretá robes komo si fuera e mama a “fada di su yunan”. Kon pa atendé ku strès i sa ku tin barera den su bida ta determinante pa e yu di kachó su formashon i desaroyo den bida. Un kachó ku no por atendé ku kambio den su bida semper lo tin strès i miedu. Nos komo hende nunka no por igualá e ròl di mama ei.
Mama ta siña nan hunga i ainda mas importante, siña nan sa límite den hungamentu i mordementu. E ta siña e yunan kon pa aseptá korekshon na un manera korekto. E wega di e yunan di kachó por ta hopi brutu tin ora pero asin’ei tambe nan ta siña konosé otro su límite. Mama ta tuma kada bes un tiki mas distansia di e yunan i ta siña nan ku mundu no ta kaba pa nan si e no t’ei. E bebementu di lechi ta bira un evenementu sosial i kada bes e ta bira ménos un manera di satisfasé hamber. Lokual ku mi ta haña bunita di mira ta ku e yu chocho mayoria bia na edat basta avansá ainda tin mag di bebe lechi di un manera sosial en komparashon ku sobra. Esaki tambe lo tin su motibu pa loke ta trata su desaroyo mi ta kere.
Den desaroyo di un nèshi di yu di kachó nada no ta sosodé sin ku e tin un motibu. Ora nan a yega na fin di nan di 7 siman i komienso di 8 siman nan ta kla pa nan bai nan lugá. promé ku e tempu ei no ta bon pa saka nan for di nan nèshi. Di mes ku e sosialisashon den un kas, ku hende i otro faktor den besindario ta importante. Un yu di kachó lantá sin stimulashon di otro kos ta lanta komo un kachó tímido. Esaki no ta algu ku mester lubidá. Pero mi ta konvensí ku por evitá hopi problema di komportashon si nos mantené nos mes na tur e kondishonnan ku ta mará na edukashon di e yu di kachó. Esaki ta nifiká ku tin ku kumpli ku e kondishonnan di sosialisashon i tambe na e kondishonnan di lanta den un grupo i tur proseso ku esaki ta bin kuné.
©Rescueracao 2020


text:
Debi na e candela ainda activo na Dalta NV. Departamento di Salud Publico hunto cu Bureau Rampen Bestrijding y Crisis Team ta conseha ciudadanonan den bisindario di Ser’i Teishi, Simon Antonio, Bucuti, Cas Paloma y Mahuma pa bandona nan cas temporalmente na bienestar di nan salud te cu 9or di anochi. Principalmente ciudadanonan cu ta sufri di malesanan respiratorio ta prudente pa nan bay keda serca familia of amistad temporalmente. Esaki debi cu biento ta ocacionando cu e fuma conteniendo material toxico ta bayendo den direccion di casnan habita.
DVG ta conseha ciudadanonan y comunidad henter pa sigui e consehonan duna pa nos profecionalnan na bienestar di bo salud y siguridad.


text:
“Nos ta haci lo corecto y lo educa nan na caminda”
Prome Minister Evelyn Wever-Croes dialuna 5 di september, durante su disertaicion den Parlamento pa trata e Nota di Fin di Aña 2022 (Najaarsnota 2022) a enfatisa cu Aruba ta saliendo si e pandemia di Covid 19 den un bon forma. “Nos no a sali ainda si, nos no a yega 100% di recuperacion pero nos ta spera di yeg’e otro aña. Nos GDP tampoco no ta na nivel pre-pandemico pero nos lo yega esey den curso di otro aña y nos lo tin un balance den presupuesto e aña despues”, Prome Minister a remarca.
Manera conoci, mundo no a ni logra sali di e efecto di e pandemia ainda cu nos a haya nos den e guera di Ukraina, un guera cu a causa un crisis mundial cu salimento di miyones di persona di Ukraina y cu a causa un aumento di costo di bida pa henter mundo. Henter mundo ta atendiendo cu cifranan di inflacion mas halto cu den 40 pa 50 aña.
“Den lus di esaki, nos di Gobierno tabata tin retonan cu ora bo ta kere bo ta recuperando y bo ta haya un situacion manera un guera asina, bo ta ripara cu e ta frena desaroyo y ahustenan mester wordo haci den presupuesto y den finansas. P’esey awe mi ta contento di presenta e Nota di Fin di Aña 2022 (Najaarsnota 2022) y pa duna cuenta na Parlamento di con nos a maneha finansas publico di pais Aruba den e prome 6 lunanan y kico lo pasa pa e resto di lunanan di aña”, Prome Minister a duna di conoce.
Prome Minister a indica cu esaki ta un custumber cu a cuminsa cu ne desde Gabinete Wever-Croes I cu tabata un iniciativa di Parlamento. “Contrario na gobiernonan anterior, e Gobierno aki a hiba un maneho financiero / presupuesto hopi prudente den cual ta purba di ta hopi conservativo na momento di traha e presupuesto pero durante di curso di aña ta ahusta a base di con e desaroyo di e pais ta. Por remarca, cu den e gobernacion aki, tur biaha esaki a conduci na un reduccion di e gastonan, un aumento di entradanan y den e caso aki, un reduccion di e deficit tambe.
“Mi ta lamenta cu tin parlamentarionan di oposicion no ta compronde esaki, talves nan no conoce e practica aki cu ta completamente dentro di cuadro constitucional di nos pais. Ta di lamenta cu tanto hurista den fraccion di AVP cu no ta compronde e importancia di esaki y no ta compronde e deber cu Gobierno tin pa duna cuenta na Parlamento, pero esey no ta kita nos di haci lo corecto. Pero nos por educa nan na caminda”, Prome Minister a expresa.
Prome Minister a menciona cu e intencion di tipo di manehonan asina ta pa tin control con finansanan di nos pais ta wordo maneha y pa evita locual tabata pasa antes den e gobierno prome cu Gabinete Wever-Croes. “Antes hasta pagara ta casi tira nos akiden fin di aña ora e Gobierno anterior tawata bin pa cambia presupuesto y riba dje cu deficitnan enorme. Parlamento no tabata sa ni tabata wordo informa di nada. Aworakinan loke nos ta purbando ta di trece informacion pa Parlamento na tempo pa nan por duna nan opinion, guia y deseonan”, Prome Minister Evelyn Wever-Croes a duna di conoce.


text:
Si bo sigui bo kurason, e ora ei, bo no ta sigui Señor Hesus.
Si bo sigui bo kurason, bo no ta someté bo bida na bo intelektual. Anto, pakiko tantu inteligensia, studia i lesa ta sirbi?
Nos ta papia hopi di enkuentro ku Dios, pero ora nos sigui nos kurason, nos ta kompletamente for di kontakto ku n’É.
Paso, sigui e Palabra di Dios i sigui e kurason ta kamindanan antagonisá.
“E kurason ta mas engañoso ku tur kos i ta totalmente korupto; ken por komprend’é?”
Yeremias 17:9
Pues, e konseho desastroso “sigui bo kurason” ta e pió kos ku bo por bisa un hende. Lamentablemente tur loke ku ta hole ta plama rápido. Ken nunka a skucha esaki?


text:
Detenshon pa ladronisia di vehíkulo
KOMUNIKADO DI PRENSA 384 /2022
12 ougùstùs 2022
Detenshon pa ladronisia di vehíkulo
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Enkonekshon ku un kaso di ladronisia di outo ku a tuma lugá dia 24 di aprel 2022 na Kaya
Elegansia, e tim enkargá ku ladronisia di vehíkulo a realisá un detenshon.
E detenshon a tuma lugá djabièrnè 12 ougùstùs 2022 na warda di Reshèrshi.
Ta trata di e hòmber sospechoso E.M.d P. di 17 aña di edat nase na Kòrsou.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
WILLEMSTAD — Tabata den oranan di ayera atardi ku e hóben futbolista di e ekipo PSV di Eredivisie i miembro tambe di e selekshon nashonal di futbòl Hulandes, a hasi entrega di diferente material di futbòl na e aktual ekipo kampion di futbòl lokal Centro Dominguito.
Manera ta konosí, ya pa algun tempu kaba e hóben futbolista Jetro Willems ta hasiendo diferente donashon rònt Kòrsou. E aña aki tampoko no ta otro i ayera den oranan di atardi, na e lokalidat Bean Berry, situá na Oude Caracasbaaiweg, a toka turno na e organisashon di futbol Centro Dominguito, pa risibí algun material deportivo (diferente modèl di flanè, polo, trainingspak, shòrt, mea i bala). E miembro di direktiva Roderick Volk i e hungado Germaine Geerman, tabata esnan presente, pa asina, na nòmber di Centro Dominguito, risibí e materialnan di super bon kalidat aki na man di Jetro Willems.
Señor Volk a gradisí Jetro Willems ku di un forma spontanio a hasi e donashon aki na e ekipo di Centro. Sr Volk a splika ku no ta fásil pa haña material deportivo sin e fondo nesesario i ku e materialnan aki sigur a yega na un momentu di nesesidat. Sr. Volk a splika ku sigur e ekipo di Centro Dominguito lo sa di hasi bon uzo di e material risibí aki i ta gradisí Jetro pa e bunita gesto aki..
Jetro Willems di su parti a duna di konosé ku pe ta un honor di por a hasi un gesto di gratitut pa su kompañeronan ku ta praktiká futbòl na Kòrsou. Jetro a gradisí e ekipo di Centro di a aseptá e donashon i a deklará di ta super kontentu di por koperá ku e futbolistanan di Kòrsou. Jetro a deklará ku e semper ta kòrda riba su dushi Kòrsou i semper ta trata su hendenan ku rèspèt i ta kere ku nos tur mester duna rèspèt na otro sin wak niun klase di diferensia.
Jetro ku aktualmente ta na Kòrsou e dianan aki ku vakashon tin algun proyekto di donashon mas pendiente. Entre otro e ekipo di Vesta tambe ta riba e lista pa risibí algun material, pero ora ku ta asina leu lo anunsiá esaki tambe. Jetro no ta un persona ku ta papia masha, pero ta preferá di hasi ku echonan.
Jetro un biaha mas ta gradisí e pueblo di Kòrsou ku semper ta risibié ku brasa habri i ta primintí di semper karga su bandera di Kòrsou ku honor na tur okashon.


text:
WILLEMSTAD — Partisipá na Koningsspelen 2015, for di awe tur skol di fundeshi por inskribí pa e dia di spòrt mas dibertido di aña: Koningsspelen, esta Weganan di Rei.
Weganan di Rei a wòrdu krea spesialmente pa alumnonan di skol di Fundeshi tantu na Hulanda komo e parti Karibense di Reino. Meta di e evento aki ta pa siña nos muchanan kon importante i dibertido movementu por ta. Esei ta nifiká ku spòrt i salu ta para sentral.
Dos aña pasa a organisá e Weganan di rei pa promé biaha durante inougurashon i koronashon di Rei Willem Alexander. E aña aki e dia deportivo ta wòrdu organisá pa di tres biaha konsekutivo, riba e delaster dia di skol promé ku aniversario di Rei, dia 24 di aprel 2015.
Meskos ku tur otro aña, e dia ta kuminsá ku un desayuno salu. E aña aki un biaha mas Jumbo Supermarkt di Hulanda ta spònser e desayuná pa tur mucha rònt Reino. Un desayuno salu ta importante pa kuminsá e dia ku hopi energia. Nos organisashon ta kere ku ta importante pa konsientisá muchanan riba kome salu, pero ku movementu ta dibertido tambe. Nos ta orguyoso ku algu ku a kuminsá pa un aña, a krese bira un fenómeno asina grandi. Ya e Weganan di Rei ta birando un tradishon Hulandes Karibense importante.
Komo ku dia 24 di aprel ta un dia regular di skol, nos ta spera di por konta ku mas ku di 40.000 mucha rònt nos islanan.
For di awe tur skol por inskribí nan alumnonan na koningsspelen@nospais.com
Inskripshon ta dura te ku dia 15 di febrüari próksimo. Kòrda ‘like’ tambe nos página di facebook: ‘Koningsspelen Caribisch Koninkrijk’, pa asina bo keda informá di tur akontesimentu rondó di Weganan di rei 2015.


text:
Diahuebs 15 di September, Museo Arkeologico Nacional Aruba a inicia nan serie di charla cu ta bay bira un ciclo di diferente lectura pa brinda informacion tocante nos herencia arkeologico cultural subacuatico. Esaki a haya un tremendo acogida di comunidad.
Diferente hende y instancia a join e charla aki, cual tabata uno bastante interesante revelando e comienso di un serie di informacion cu lo wordo brinda na nos comunidad cu un balor hopi grandi pa desaroyo di nos cultura.
Drs. Raymundo Dijkhoff, hefe di e seccion di investigacion y coleccion di Museo Arkeologico Nacional Aruba a haci e presentacion aki, bisando: āMi ta hopi contento cu e acogida tabata hopi positivo y cu e interes ta hopi grandi.ā E ta agrega cu te ultimo, na final di e presentacion, a bini hopi pregunta y remarca cual ta nifica cu por sigui bay hopi mas largo. Esaki ta simplemente un teaser pa loke ta bay bin. āTin hopi mas informacion,ā Sr. Dijkhoff ta bisa, āpa mi tabata bon pa wak con e sentimento tabata ta den e publico y e tabata hopi positivo.ā
Esaki ta un ciclo di charla, unda cu luna pasa un Master Degree Student, Gendra Lacle a duna e prome partinan den loke e ta studiando aworaki den contexto di e parti sub acuatico. Otro aƱa Gendra lo tin cu gradua anto Aruba lo tin su propio arkeologo sub acuatico. Otro luna, lo tin un siguiente charla cu ta bay ta tratando e investigacion cu a haci na November, unda a haya 27 sitio sub acuatico. Alabes ta bay splica un tiki mas riba contenido di e tratado di UNESCO 2001, pa tur hende compronde cu tur e entusiasmo mira awe cu nos tur tin cu contribui hunto pa e causa mas grandi. āUnabes cu bo wak con hopi Aruba tin di conta di pasado y rikesa cu nos tin, mi ta sigur cu poco poco e ta bay engrandece. Ta bay tin hopi mas lectura, pero pa e aƱa aki nos ta wardando pa e ratificacion [di e tratado di UNESCO] bin despues di October, e ora nos lo tuma nos siguiente pasonan publicamente,ā segun Sr. Dijkhoff.
Fundacion Parke Nacional Aruba ta forma parti manera un di e stakeholders di e parti arkeologico maritimo cu museo arkeologico ta organisando y purba compila informacion di dje.
Norman Kuiperi, director interino na Fundacion Parke Nacional Aruba, ta bisa reportero di Bon Dia Aruba cu el a haya hopi bunita cu hopi hende a bini presencia e presentacion aki. āEsaki ta yuda conscientisa hende riba kico ta envolvi pa por proteha nos herencia y duna un storia cultural mas corecto maƱan pa e studiantenan,ā Sr. Kuiperi ta expresa. Tabatin un cabayero den e audiencia cu tabata puntra unda por haya informacion, pasobra e ta traha den sector turistico anto e cosnan aki ta trece hopi mas balor na e producto Aruba. Si esaki no ta bon organisa, bo ta haya bo mes cu problema cu ta comparti informacion robes anto esaki ta sigui bay haya su bida.
āROPV a wordo verzwak y mester haci adaptacionā
Durante e lectura, por a scucha un rato unda a haci referencia na e ROPV y con esaki ta hinca den otro pa loke ta proteccion di nos areanan natural, cual ta cay man den man cu conservacion di nos cultura y herencia tambe, cu tur e trabaonan cu Museo ta haci y varios otro instancia.
Reportero di Bon Dia Aruba a puntra Sr. Kuiperi su reaccion riba e parti aki, cual e ta di opinion cu tin simplemente un critica cu e ta haya mester wordo subraya.
E ROPV a wordo ratifica den Staten na 2019, y Sr. Kuiperi ta bisa cu e parti unda nan a cambie unda na final di dia e minister tin e derecho di cambia un regla den dje. āEsey ta debilita e ROPV completamente.ā Sr. Kuiperi ta agrega cu e idea ta pa proteha loke bo tin eyfo, ta expertonan y hendenan cu a studia hopi aƱa largo a yega na traha riba e documento ey. āPica ta cu door di a pone cu e minister tin e derecho di por cambia e destinacion di un area cu ta proteha den e ROPV, pa mi el a debilita henter e ROPV completamente.ā Por drecha esaki door di simplemente kita e punto aki cu a wordo agrega. āE no tabata aden, kiermen pa mi nan mester saca esaki afo si nan kier proteha Aruba,ā sr. Kuiperi ta expresa.
E siguiente charla lo tuma luga 27 di October na Museo Arkeologico Nacional Aruba pa mesun ora, 7:30pm pa 9:00pm den auditorium.


text:
“Cu e logro aki, Lotto pa Deporte ta sali gana. Nos hobennan deportista ta sali gana. Aruba ta sali gana”.
E siman a habri cu un awa cero torencial di bendicion grandi riba nos isla. Sinembargo, Prome Minister Evelyn Wever-Croes a expresa, nos pais no solamente a ricibi e bendicion di un dushi yobida, sino a ricibi tambe e bendicion cu e logro cu Lotto pa Deporte ta bay cay den man di Aruba atrobe.
Dialuna mainta, den un conferencia di prensa di Gobierno di Aruba na Renaissance Convention Center, Minister di Deporte, Endy Croes a anuncia cu despues di hopi negosacion fuerte y honesto cu Canadian Bank Note, uzando su metodo di maneho di e 4D’nan, Deseo, Disciplina, Dedicacion y Determinacion, a logra cu awe Lotto pa Deporte ta bek pa pais Aruba.
“E logro di awe realmente ta yena mi cu un emocion hopi particular. E logro di awe, ami ta considera uno importante, impactante y historico. Esaki ta muestra cu ora cu di berdad ta traha duro cu dedicacion y determinacion, ta logra cosnan grandi”, Prome Minister a expresa.
Desde inicio di Gabinete Wever-Croes I na 2017, a encontra retonan riba e tereno di deporte. Minister di Deporte e tempo ey, Dangui Oduber, a lucha hopi duro pa duna deporte e luga cu e merece mientras cu a pasa den hopi reto den temponan no facil. Pero pa e Minister Oduber, deporte tawata tin un prioridad hopi halto.
“Gabinete Wever-Croes II completo ta di acuerdo cu deporte mester haya prioridad na Aruba, apesar di e pandemia y crisis financiero. Cada hoben deportista ta un hoben menos riba caya. Cada hoben deportista ta un hoben cu ta bay haci cosnan grandi pa su pais”, Prome Minister e enfatisa.
Prome Minister a gradici Minister Dangui Oduber como Minister di Deporte den Gabinete Wever-Croes I cu a haci su maximo esfuerso pa awe nos a logra cu Lotto ta bek pa Aruba. Tambe Prome Minister a gradici Minister Endy Croes cu tawata tin e Deseo aki pa Aruba. Cu Disciplina el a sigui traha riba e proyecto pa rescata Lotto bek. E no a laga nada stroba su Dedicacion pa logra. Y cu e Determinacion di tur dia, awe Minister Endy Croes por anuncia cu el a logra. Cu e logro aki, Lotto pa Deporte ta sali gana. Nos hobennan deportista ta sali gana. Aruba ta sali gana. Pabien Aruba.
Concluyendo, Prome Minister Evelyn Wever-Croes a expresa cu ohala e logro aki ta uno permanente tambe y nunca mas ningun gobierno cambia e prioridad pa deporte den desventaha pa deporte manera tawata e caso den e Gabinete di e otro asignatura.


text: Despues di un periodo di konstrukshon, BIA huntu ku Dabboussi Real Estate ta remodelando e tereno entre ámboedifisio. E partidonan a koordiná ku otro kon ta bai integrá i strukturá e diferente partinan di e kaminda pa logra un separashon opvio di e diferente moveshonnan di tráfiko. Lo bai na kambia e aktual espasio ku tin pa kiss & ride ku lo bira kaminda, mièntras ku e kaminda aktual ta bira e parti pa baha i/o buska un pasahero. E otro parti di e kaminda ta pertené na Daboussi kaminda ku for di entrada di airport por subi e kaminda pa entregá outo di hür.


text:
Dia prome te cu 4 di september Aruba lo ta sede di Aruba First International Dance Congress. E congreso aki lo enfoca riba e parti di bailamento di e genero salsa y bachata.
Prome cu esey, Aruba ta bay drenta den gran cantidad di evento musical pa cuminsa warmup p’e festival. Anthony Mezas, organisado di Aruba’s Int’l Dance Congress, a splica cu esaki ta e prome evento cu ta organisa y e idea ta pa hacie anual. E prome parti ta e warmup party, cual ta e happy dance tour, cu ta cuminsa dia 27 di augustus cu Robert Jeand’or riba tarima. Tambe ta bay tin un DJ local y uno di Corsou, pero esun local ta Oslin Boekhoudt di Pachanga. Dia 28 di augustus nan lo ta na Cuba’s Cookin’.
Segun Mezas, tur e dianan aki ta completamente y henter Aruba ta invita pa ta presente. Dia 28 nan ta bay tin Ana Para cu su zarao y musico di Colombia, Cuba, Venezuela. Ta bay tin show. Dia 29 di augustus nan ta bay ta na Lobby, banda di Gusto, dia 30 nan ta na Perle d’Or y 31 nan ta Arawak Garden, cu ta keda net dilanti Casa Tua banda di hotel, y tambe na Mambo Jambo. Tur e dianan ey tin bailamento, competencia di baile, DJ internacional.
PASA AGRADABEL
E nivel cu un hende mester tin pa yega n’e eventonan ta un smile. Segun Mezas, esey ta mas importante, trece e smile y saus di baile. Esey ta hopi importante, pasobra na final di dia e cos di mas importante ta pa pasa agradabel. E nivel ta di basico te avansa, pero tur hende ta bonbini. El a sigui indica esunnan cu ta avansa no worry cu nan, pero basta cu cada persona pasa un momento agradabel. E ta haya cu esey ta e parti di mas importante, asina el a expresa.
CONGRESO
Pa loke ta e congreso mes, ta conta cu presencia di diferente instructor, entre otro di Merca, Mexico, Spaña, Inglatera, Polonia, Hulanda, Chile, Aruba y hopi mas. Ta trata di instructor cu tin hopi experencia y ta profesional. Algun di nan ta bay duna show, tambe ta bay tin dance crew, grupo cu ta bay duna un presentacion special.
Ta bay tin competencia di baile y na final esun cu gana aki na Aruba, tin e chens di bay den e semi-final di World Campionship na Spaña otro aña.
Mezas ta invita e talentonan cu tin na Aruba pa sign up. Riba https://arubadancecongress.com/ pa haya tur informacion, pero tambe pa inscribi p’e competencia di baile. E lo ta super great pa tin un yiu di tera bay te na Spaña pa representa Aruba den salsa.


text:
Medidanan
E siguiente medidanan ta apliká na Boneiru pa garantisá ku e vírùs di corona no ta plama.
A inkluí tenementu di distansia i kumplimentu ku medidanan di higiena den espasio públiko den Ordenansa di Emergensia.
Prevení COVID-19
Laba man
Laba bo man bon durante 20 sekònde ku awa i habon.
No mishi
No mishi ku wowo, nanish òf boka. Via e lugánan akí bo ta pega ku e malesa.
Kubri
Tapa bo boka i nanishi ora bo ta tosa òf nister ku un lensu di papel òf e doblá di bo èlebog.
Ventilashon
Ta hopi importante pa laga aire fresku pasa bon den espasionan paden kaminda hende ta bini huntu. Pa e motibu akí ta bon pa habri bentana i/òf porta un par di biaha pa dia pa minimalmente 15 minüt.
Limpiesa
Tene bo kas i bo kantor limpi limpi. Duna atenshon èkstra na e lugánan kaminda hopi hende ta pone nan man, manera por ehèmpel man di porta i suich di lus.
Bo tin keho?
Keda kas i yama 0800-0800 (grátis)